Sve je isto samo Sterna nema (deo drugi) – Kosarkars.com\nAntoine | June 24, 2014 | Toine's Madness - NCAA | 1 Comment\nNastavljamo priču o draftu započetu u prethodnom postu. Nakon onih najpoznatijih, upoznajte neke igrače koji ne iskaču iz frižidera, a po kojima bi baš mogao da se pamti ovogodišnji draft:\nGrupa u kojoj se nalaze momci za koje verovatno niste čuli zbog velike konkurencije, a koji i te kako imaju šta da (po)kažu na ovogodišnjem draftu.\nLouisiana-Lafayette, plejmejker, 191 cm, 86 kg, raspon ruku 203 cm, 20 godina\n35.9 min, 19.2 p, 6.0 sk, 5.9 as, 51% iz igre, 26% za tri, 61% sa penala\nPrednosti: Izuzetan atleta, fantastična građa za poziciju pleja. Veoma brz i eksplozivan igrač, bez problema atraktivno završava akcije zakucavanjima. Jako dobar u kontroli lopte, ubitačan u tranzicionoj igri. Jako dobar u prodoru zahvaljujući eksplozivnom prvom koraku. Odličan u pick&roll igri, dobro koristi blokove uz koje sklizne na putu ka košu gde obično efektno napada sam obruč. Napadački orijentisan igrač (19 poena) solidnih organizacionih sposobnosti (6 asistencija), koristi visinu za dobar pregled igre i ima dobar osećaj za pravovremenu asistenciju. Veoma nesebičan igrač. Fantastičan defanzivac, kako na igraču sa loptom tako i na liniji dodavanja. Izuzetne defanzivne kretnje, fantastično brze ruke (2.4 ukradene po meču), dovoljno brz i snažan da isprati skoro svakog plejmejkera. Jako dobro neutrališe postavljene blokove. Aktivno učestvuje u skoku. Sposoban da čuva različite profile igrača, na koledžu je često čuvao igrače od pozicije jedan pa sve do četvorke.\nMane: Šut spolja, definitivno najveća boljka ovog igrača. Njegovih 26% za tri i 56% sa penala su poražavajući za poziciju koju igra. Pri tom su i ti procenti iz igre došli u situaciji kada mu protivnički defanzivci daju dva metra prostora za šut. Nema toliko lošu tehniku šuta, pa bi u ovom segmentu igre mogao (i morao) da napravi veliki pomak. Payton postaje 50% slabiji igrač kada se igra prenese iz tranzicije u postavljeni napad i igru 5 na 5 na pola terena. Osim spektakularnog atleticizma, Payton nema mnogo drugih oružja u igri jedan na jedan. Levu ruku gotovo da i ne koristi. Često beži od kontakta i zadovoljava se teškim floaterima, nije dovoljno agresivan finišer. Gotovo bezopasan kada ga usmerite u levu stranu. Prilično jednodimenzionalan i predvidljiv napadač. Totalno odsustvo igre sa poludistance. Dešava mu se da uđe u seriju grešaka kada veoma lako gubi lopte. Payton je u ovom trenutku zanimljiv potencijal za mnoge NBA klubove zahvaljujući pre svega fizičkim atributima.\nDraft prognoza: sredina prve runde\nStanford, krilni centar, 210 cm, 106 kg, raspon ruku 214 cm, 22 godine\n32.4 min, 14.0 p, 6.9 sk, 3.1 as, 56% iz igre, 26% za tri, 69% sa penala\nPrednosti: Ozbiljan napadač kako sa posta, tako sa perimetra. Horog desnom rukom mu je ubitačno i gotovo neodbranjivo oružje. Jako dobra igra licem, mekan i visok izbačaj i veoma dobar polazak u dribling mu omogućavaju da izađe na kraj sa većinom čuvara. Lepa motorika šuta mu omogućava dosta prostora za napredak u tom segmentu igre. Solidan šuter iz driblinga, što je retkost za visokog igrača. Veoma pokretan, brz, solidan u kontroli lopte. Izuzetan dodavač sa niskog i visokog posta, veoma košarkaški inteligentan, sa dobrim pregledom igre i čitanjem kretnji. Jako dobar u saradnji sa bekovima, odlično prati njihove kretnje i upućuje dobar i pravovremen pas. Dobra pick&pop opcija. Veoma dobar sa penala. Odličan roling i promena kretnje. Solidan potencijal za face-up četvorku.\nMane: Iako je Stanford imao odličnu sezonu zatvorenu jako dobrom predstavom na završnom turniru, Powell ipak nije zabeležio napredak kakav se od njega očekivao. Razlog tome leži i u napretku ostalih igrača, pre svega Randle-a, Brown-a i našeg Nastića, zbog čega je Powell često bio limitiran na ulogu dodavača sa niskog posta u trougaonom napadu Cardinalsa. Iako solidan sa niskog posta, još uvek mu je potrebno mnogo vežbe da bi postao ubojit, pogotovo kada je korišćenje leve ruke u pitanju. Nedovoljno snažan za ozbiljniju igru leđima na NBA nivou. Dobar šuter za svoju poziciju, ali često previše insistira na šutu zbog čega opada njegova efikasnost. Previše ograničen na šut, nedovoljno koristi brzinu i pokretljivost za kontakt igru. Nedovoljno dobar skakač za svoje fizikalije. Slab u ofanzivnom skoku i borbi za poziciju pod košem. Nedovoljno snažan da odbrani dominantne unutrašnje igrače. Često ulazi u probleme sa faulovima.\nDraft prognoza: sredina druge runde\nProspekt: Backup, potencijalni starter\nNevada, plejmejker, 185 cm, 84 kg, raspon ruku 200 cm, 22 godine\n38.6 min, 20.1 p, 4.3 sk, 4.4 as, 47% iz igre, 32% za tri, 74% sa penala\nPrednosti: Burton je napadački orijentisan plejmejker, pomalu undersized, ali to gotovo ne možete primetiti u njegovoj igri. Odličan je u prodoru, izuzetan prvi korak i eksplozivnost, fantastične atletske predispozicije koje mu omogućavaju igru iznad obruča. Ne beži od kontakta, često uspeva da poentira uz faul, u seniorskoj sezoni imao prosečno 1 and one po meču. Ubitačan u tranziciji. Odličan sa loptom, jako dobro koristi pik da se provuče ka košu. Solidan šuter, malo sporija mehanika, ali mu visok izbačaj omogućava šut iz driblinga preko ruke. Dobar kao catch&shoot opcija i kada treba da iskreira sopstveni šut. Dobar u kontroli lopte, ne pravi mnogo grešaka u vođenju i predaji. Odličan defanzivac na loptu, brz, dobar raspon ruku, agresivan, oko 2 ukradene lopte po meču. Igra sa dosta energije, ne štedi se tokom meča. Izuzetan u pick&roll igri, kao i u izolaciji. Burton može biti jako dobra backup akvizicija, možda i krađa drafta ako se kockice poklope.\nMane: Nije plejmejker, iako ima telo pleja. Slabije čita odbrane i pronalazi otvorene saigrače. Često dribla spuštene glave, generalno ima slabiji pregled terena. Često i previše drži loptu i rešava situacije po svaku cenu. Slabi procenti šuta rezultat nedovoljno izgrađene mehanike i pre svega loše selekcije šuta. Nije imao mnogo komparativnih mečeva u koledž karijeri, dobri proseci su uglavnom rezultat slabije konkurencije. Nedovoljne liderske sposobnosti, pogotovo nerazvijen pobednički mentalitet, što je teško uraditi kada igrate za gubitničku ekipu. Navikao da se pita za sve u timu, nije mnogo sarađivao sa saigračima u dosadašnjoj karijeri. Sa skoro 23 godine ne može se očekivati neka eksplozija talenta, uglavnom je već pokazao šta ima.\nBest case: Steve Francis\nBaylor, centar, 216 cm, 102 kg, raspon ruku 225 cm, 20 godina\n28.0 min, 11.2 p, 5.5 sk, 3.1 blk, 45% iz igre, 28% za tri, 68% sa penala\nPrednosti: Izuzetna fizička građa, visina i raspon ruku. I na sve to, nestvarno meka ruka. Austin je izuzetan šuter sa poludistance, čak i sa perimetra na koledž nivou. Ubitačan iz pick&pop akcija. Jako dobro barata loptom i dobro se kreće s obzirom na gabarite. Odlična igra licem, brži od većine čuvara što mu omogućava da prođe igrača koji ga isprati na šutu, ili da lako šutira preko čuvara koji mu daje dovoljno prostora. Solidan u igri pod samim košem, dobro se koristi obema rukama. Izuzetno prisustvo u odbrani, jako dobar tajming za blokadu, vrlo dobro štiti obruč i pored nedostatka snage. Ubitačan u odbrani iz drugog plana. Veoma agresivan defanzivac, pokretljivost mu omogućava da jako dobro brani pick&roll. Inteligentan igrač sa dobrim osećajem za igru. Vrlo dobar atleta za svoju visinu.\nMane: Kada je stigao na koledž, predviđana mu je one and done karijera i visoko mesto na prošlogodišnjem draftu, ali njegov razvoj nije prošao baš kako je očekivano. Previše se oslanja na šut i mnogo vremena u napadu provodi van reketa, više kao stretch četvorka nego kao centar. Nedovoljno eksplozivan i čvrst u igri. Fizička snaga mu je velika mana u duelima sa dominantnim centrima pod oba koša. Slab u kontakt igri, previše beži od duela. Nedovoljno dobar skakač uzimajući u obzir fizikalije, često biva izguran sa pozicije za skok. Slab u građenju na skoku, često zaboravi čoveka koji lako pokupi ofanzivni skok. Pregled terena mu je velika mana, i to u bukvalnom smislu: Isaiah Austin je potpuno slep na desno oko.\nBest case: Channing Frye/Andrea Bargnani\nUpdate: Dok su pisani ovi redovi, na rutinskim pred draft testiranjima,. Iasaiah Austin-u je dijagnostikovan Marfanov sindrom, genetsko oboljenje koje izaziva različite koštane, očne i srčane probleme, oboleli su najčešće visoki, mršavi i neproporcionalno dugih ekstremiteta, što je oduvek smatrano za Austinovu prednost, a u stvari je posledica nesrećne bolesti. Tako je jedna potencijalna NBA karijera završena i pre nego što je počela. Zbog velikog potencijala koji nikada neće biti realizovan, Isaiah Austin se i pored ovoga našao u ovom tekstu.\nIgrači vredni pomena koji jednostavno ne pripadaju ni jednoj od gorenavedenih grupa, a opet ne smeju biti izostavljeni:\nNC State, krilo, 203 cm, 98 kg, raspon ruku 209 cm, 20 godina\n35.4 min, 24.9 p, 7.1 sk, 1.1 as, 52% iz igre, 27% za tri, 69% sa penala\nUpoznajte TJ-a: TJ je scorer, igrač koji jednostavno ima poene u rukama. Odlično koristi i najmanju šansu koja mu se ukaže da postigne koš. Ima odličan osećaj za loptu zbog kojeg često kupi dosta ofanzivnih skokova. Warren može biti dobar igrač zadatka koji igra daleko od lopte, ali i neko ko sipa kada je potrebno. U NBA ipak teško da će biti go to opcija u bilo kom klubu,l i pored 24.8 poena po meču i titule igrača godine u ACC konferenciji. I pored toga, Warren može biti značajan pro igrač. Izuzetno dobro se kreće bez lopte, kruži oko blokova i odlično utrčava u prazan prostor. Jako dobro koristi tablu, igra sa puno osećaja i ima dovoljno dobre atletske sposobnosti da prilagodi svoj šut dok je u skoku. Odličan je kao catch&shoot opcija sa perimetra, mada je pitanje koliko će biti ubojit sa NBA razdaljine. Izuzetno efikasan igrač, ne treba mu mnogo lopti da postigne dvocifreni broj poena, idealan kao treća ili četvrta opcija u napadu. Glavni problem u NBA bi mu mogla biti igra u odbrani. Imaće velikih problema sa NBA swingmanima. Nedovoljno brze noge za dobrog defanzivca.\nBest case: Trevor Ariza\nUCLA, bek, 196 cm, 100 kg, raspon ruku 208 cm, 19 godina\n30.1 min, 17.4 p, 5.3 sk, 2.3 as, 2.6 uk, 48% iz igre, 36% za tri, 84% sa penala\nUpoznajte Jordana: Jordan Adams je profilisani košgeter. Verovatno nije najatletskiji bek kojeg ćete videti, ali košarkaški instinkt i inteligencija mu omogućavaju različite načine za postizanje poena. Adams je izuzetno jak, često na silu prolazi pored defanzivaca i finišira uz kontakt. Sposoban je da postuje niže čuvare. Jako dobro koristi backdoor utrčavanja. Dobar šuter spolja i sa poludistance gde odlično koristi postavljene blokove da se izvuče na šut. Primetno slabiji šut iz driblinga nego iz catch&shoot situacija. Nedovoljno konstantan šut van linije za tri poena.Dobar floater. Izuzetan u ofanzivnom skoku, s obzirom na poziciju koju pokriva. Veoma dobar defanzivac, koristi visinu i duge ruke da pokupi veliki broj ukradenih lopti, ali mu se ipak dešava da lako ispadne u odbrani, pogotovo kada čuva bržeg igrača. Nisko težište mu pomaže u duelima sa snažnijim igračima. Solidan sa loptom kada se kreće pravolinijski, nedovoljno dobar u promenama pravca i brzine kretanja.\nDraft prognoza: Kraj prve runde\nProspekt: Backup/potencijalni starter\nUConn, krilo, 206 cm, 90 kg, raspon ruku 218 cm, 22 godine\n29.0 min, 13.1 p, 6.0 sk, 1.4 blk, 47% iz igre, 42% za tri, 79% sa penala\nUpoznajte DeAndre-a: Ako ste gledali March Madness, već ste ga upoznali. Daniels je bio igrač koji je pravio razliku u Napier-ovom Connecticutu i drugi najveći razlog zašto iz NCAA košarke odlazi kao pobednik. O Danielsu NBA skauti nisu mnogo razmišljali dok nije na prečac osvojio mnoge svojim partijama na turniru. Njegova najveća prednost je odličan šut koji je konstantno popravljao za tri godine na koledžu. Visina i dužina ruku uz visok izbačaj mu omogućavaju da nesmetano šutira preko većine čuvara. Nije u pitanju samo spot-up šut, već i dobar fadeaway, kao i šut iz driblinga. Veliki nedostatak mu je dosta spor izbačaj, zbog čega mu treba dosta vremena da se namesti. Solidan je i kada se spusti na niski post gde se dobro služi obema rukama. Osim šuta, nije naročito opasan po koš. Slab je sa loptom, nedovoljno agresivan u polasku u dribling i nije neko ko gradi sopstveni šut, ali ni šut za saigrače (samo 17 asistencija u čitavoj sezoni). Dobar je atleta, ali ne i odličan. Zahvaljujući fizikalijama ima solidan defanzivni potencijal, ali opet treba očekivati probleme kada bude u duelima sa NBA trojkama. Izuzetno je slab fizički, nema šta da traži u unutrašnjoj igri.\nDraft prognoza: druga runda\nBest case: Tayshaun Prince\nNorth Carolina, krilni centar, 206 cm, 104 kg, raspon ruku 219 cm, 21 godina\n30.1 min, 14.2 p, 6.8 sk, 1.7 as, 46% iz igre, 54% sa penala\nUpoznajte Jamesa: Još jedan zlatni dečko koji nije procvetao na koledžu u cvet koji se očekivao. McAdoo je i dalje izuzetan fizikalac, možda i undersized za poziciju četvorke, ali izuzetno snažan i ogromnog raspona ruku. Igra sa mnogo energije, često ćete ga videti kako se baca po terenu, bez obzira na rezultat i protivnika. McAdoo je jedan od onih koji rade nekoliko stvari dobro, ali skoro ni jednu odlično. Dosta je brz za poziciju četvorke, veoma upotrebljiv u tranziciji. Eksplozivan prvi korak mu omogućava lake prodore pored tromijih defanzivaca. Solidan je finišer, često i uz kontakt. Ne predstavlja nikakvu opasnost van reketa, šut gotovo i ne poseduje, u problemu je kada mu se čuvari odmaknu. Solidan u igri dva na dva, dobro se odmotava iz pika i dugim rukama sa lakoćom hvata lob pasove. U odbrani može da isparira snagom i brzinom većini rivala. Nedovoljno dobar u skoku. Prilično jednodimenzionalan igrač, nekada smatran za legitimnog top 5 pika, sada će imati sreće ako uopšte bude draftovan.\nBest case:Tyrus Thomas/Ed Davis\nSyracuse, krilno, 203 cm, 98 kg, raspon ruku 207 cm, 22 godine\n37.8 min, 16.5 p, 6.4 sk, 1.3 as, 1.3 uk, 43% iz igre, 28% za tri, 73% sa penala\nUpоznajte CJ-a: CJ je dosta napredovao u svojoj koledž karijeri i od uloge igrača zadatka postao jedan od glavnih protagonista igre Narandžastih. Pri tome je najveći napredak napravio u šutu, od nekoga ko gotovo ni ne pokušava da šutne ni kada je sam, postao je sasvim solidna opasnost sa perimetra. Mnogo je radio na mehanici šuta, pogotovo na postavljanju i rezultati su došli u vidu drastično uvećanih procenata. Još uvek nije neko ko može da kreira šut za sebe, za njegov uspeh je ključno da igra uz rasnog plejmejkera, kao što je bio slučaj na Syracuse-u (Michael Carter-Williams, pa Tyler Ennis). Fair je izuzetan atleta, levoruk, težak machup za čuvanje. Veoma je aktivan u odbrani gde skuplja dosta blokada zahvaljujući odličnom tajmingu i skočnosti. Jako dobro se kreće, prosto klizi po terenu. Zbog svog atleticizma često je igrao na poziciji četvorke na koledžu, ali u NBA nema šta da traži na tom mestu zbog vidnog nedostatka snage. Nedefinisana pozicija, pogotovo u odbrani, mora još mnogo da ojača i popravi šut spolja da bi bio solidna NBA trojka.\nDraft prognoza: druga runda/nedraftovan\nBest case: Thaddeus Young\nArizona State, plejmejker, 180 cm, 81 kg, raspon ruku 188 cm, 21 godina\n35.4 min, 18.6 p, 4.0 sk, 4.6 as, 43% iz igre, 39% za tri, 72% sa penala\nUpoznajte Jahii-ja: U ogromnoj konkurenciji, Jahii je možda i najbolji atleta ovogodišnje klase. Uz Markela Browna, Carson ima sedmi najbolji ikada izmereni odraz na pred-draft testiranjima sa fantastičnih 110 cm. Fantastično brz, eksplozivan, izuzetan napadač sa preko 21 poenom za 40 minuta na koledžu. Fantastičan prvi korak, kontrola lopte i pogotovo odraz mu omogućavaju da igra na mnogo višem nivou od njegovih 180cm. Naravno da mu fizikalije ostavljaju tek odškrinuta vrata ka njegovoj NBA budućnosti, samo pet igrača nižih od 182cm su draftovana od 2000. na ovamo, a samo trojca su odigrala nešto prošle sezone (D.J. Augustin, Shane Larkin i Nate Robinson), ali Carson ima šta da pokaže u najboljem društvu. Vrlo verovatno bi bio jedan od najbržih, ako ne i najbrži igrač lige. Izuzetan je u kontroli lopte, fantastičan u promeni pravca kretanja, može da izludi i najboljeg defanzivca svojim promenama. Veoma prodoran, često ide na sam obruč i završava akcije zakucavanjima ako ima dovoljno prostora. Jako je težak za čuvanje kada počne da pogađa floatere. Odlično dodaje loptu iz punog trka, lako nalazi slobodne saigrače. Šut mu nije najjača strana, može da pogodi spolja, ali nije preterano sigurna opcija. Solidan je sa poludistance kada šutira iza postavljenog bloka, ali generalno nije mnogo opasan što se šuta tiče kada je u gužvi. Većinu lopti gubi kada je udvojen, laka je meta za double team, pogotovo kada izgubi drigling. Dešava mu se neretko da se jednostavno zaglavi među blokovima. Solidan je defanzivac, ali izgleda kao da ne želi mnogo da se troši u tom segmentu. Veoma zanimljiv prospekt, solidan pik druge runde iako su biologija i statistika protiv njega.\nBest case: Nate Robinson\nFlorida, centar, 206 cm, 109 kg, raspon ruku 218 cm, 22 godine\n26.4 min, 11.0 p, 6.2 sk, 1.1 blk, 54% iz igre, 60% sa penala\nUpoznajte Patrica: Da se na draftu gledaju samo fizikalije, Young je već pre nekoliko godina mogao da završi u NBA ligi, bar što se snage tiče. Izuzetan fizikalac, snažan, možda ne dovoljno visok za poziciju NBA centra, ali neko ko sigurno ima šta da traži u borbi pod košem. Odličan raspon ruku nadoknađuje limit u visini.Glavna njegova snaga je u odbrani. Izuzetan je pick&roll defanzivac, dosta brz kad atreba da isprati nižeg igrača, izuzetno snažan u borbi sa visokim centrima. Uz to, ima odličan osećaj kada treba pomoći u odbrani, pravovremeno ide na udvajanja i ne ispada lako iz rotacije. Uz to je i izuzetan borac, nije propustio ni jedan meč u koledž karijeri. Jako dobar u ofanzivnom skoku, ne toliko dominantan u defanzivnom. Fantastičan u postavljanju blokova. Nije naročit napadač, elementarna tehnika pod košem, bezopasan spolja. Poentira uglavnom iz zakucavanja i sa zicera, 94% poena ako hoćete precizno, mada dovoljno snažan da apsorbuje kontakt. Jako loš sa linije penala. Prosečan atleta, nedovoljno eksplozivan, ponekad izgleda tromo i nedovoljno pokretno. Obećavao je više nego što je postigao, nekada McDonald’s All American i jedan od top 20 srednjoškolskih igrača, iako je imao solidnu koledž karijeru, nije se razvio u dovoljnoj meri i pored odličnog programa i vrhunskog trenera.\nBest case: Antonio Davis\nKentucky, bek/krilo, 198 cm, 98 kg, raspon ruku 213 cm, 22 godine\n32.4 min, 14.3 p, 4.3 sk, 1.4 as, 41% iz igre, 35% za tri, 71% sa penala\nUpoznajte Jamesa: James Young je šuter, to je jasno svakome ko ga je makar jednom gledao, to je bilo jasno i treneru Calipariju koji je izjavio da je Young najbolji šuter kojeg je trenirao. Šutira na sve moguće načine: iz mesta, iz driblinga, posle istrčavanja iz bloka, kada je sam, kada je čvrsto čuvan,… i sa gotovo svakog mesta na terenu. Izuzetno je fizički građen, solidna visina za beka i albatroski raspon ruku. Uz to je i dobar, ne spektakularan atleta. Young nije ograničen samo na šut spolja, iako često igra kao da jeste, može da probije i završi akciju na obruču, odlično se kreće bez lopte, levoruk je i jako težak za čuvanje. Solidan je u skoku, a u odbrani ima još mnogo prostora za napredak, zahvaljujući izuzetnom telu. Ono što ga je često pratilo na koledžu je činjenica da ga uglavnom nije bilo nigde kada se meč rešavao. Ne koristi dovoljno prodor, često umire u lepoti sopstvenog šuta, ne koristi dovoljno desnu ruku i kada je jače čuvan ima probled da uopšte krene u dribling. Ako ne pogodi prva dva, tri šuta možete slobodno da ga pošaljete u svlačionicu. Veoma zanimljiv potencijal, s obzirom na fizikalije i meku ruku. Potencijalno solidan backup swingman u NBA, ali gotovo sigurno nikada franšizni igrač, kao ni neko ko će poenima donositi pobede timu.\nBest case: Michael Redd\nWichita State, krilo, 203 cm, 99 kg, raspon ruku 210 cm, 23 godine\n27.4 min, 16.4 p, 5.9 sk, 49% iz igre, 38% za tri, 84% sa penala\nUpoznajte Cleanthony-ja: Early nije tako rano procvetao u NCAA (kapirate, early, rano?), put ga je vodio preko junior koledža, da bi eksplodirao u prasku koji je stvorio novu generaciju Wichita State Shokersa koja je šokirala košarkaški svet u Americi. Early je ono što se naziva combo forward, tj. igrač koji može da pokrije pozicije tri i četiri, tj. bar je mogao na koledžu. Izuzetan je atleta, veoma skočan, prodoran i eksplozivan, jako efektan u završnici. Odlično se kreće bez lopte i jako lepo otvara za pas. Veoma dobar ofanzivni skakač. Odličan šuter sa poludistance, malo manje opasan sa perimetra. Ne baš najbolja, pogotovo ne najbrža mehanika šuta, ali solidna pick&pop ili catch&shoot opcija. Dobar potencijal kao stretch četvorka. Previše slab u kontroli lopte za poziciju niskog krila. Ne uspeva na najbolji način da iskreira sopstvene poene. Slab dodavač, često gubi loptu na začuđujuće glupe načine. Solidan šuter, ali veoma često forsira mnogo više nego što bi trebalo, pogotovo van linije za tri poena. Solidan defanzivac, ali često veoma lako ispada u timskoj odbrani. Nedovoljno visok i snažan da sačuva većinu NBA četvorki. Sa 23 godine relativno kasno dospeo u fokus skauta, nije neko od koga se može očekivati veliki upside u razvoju.\nDraft prognoza: kraj prve, početak druge runde\nBest case: Cliff Robinson\nSyracuse, krilo, 203 cm, 95 kg, raspon ruku 220cm, 20 godina\n31.4 min, 12.1 p, 6.8 sk, 1.4 as, 50% iz igre, 67% sa penala\nUpoznajte Jeramija: Kada vidite da neko visok 203 cm i ima raspon ruku 17 cm veći, ne morate mnogo vremena trošiti na priču o njegovim fizikalijama. Posle freshman sezone u kojoj nije dobijao mnogo prostora kod trenera Boeheima, Grant je prosto eksplodirao u drugoj godini. Grant ima odličan frame na koji se može dodati još mnogo kvalitetne mase. Nije mnogo visok za krilo, ali njegov raspon ruku (sedmi izmereni u ovogodišnjoj klasi) i elitni atleticizam govore da može da pokrije čak i poziciju četiri u nekim rotacijama. Kreće se lagano po terenu, izuzetno je skočan i okretan, ima lateralne kretnje jednog beka. Dobro se kreće bez lopte, agresivan je u skoku i pokazuje potencijal da napadne koš koristeći eksplozivan prvi korak ili u odmotavanju iz pika. Fantastičan u tranzicionoj igri. Jako dobar u odbrani, nedovoljno snažan, ali veoma pokretan, odlično koristi raspon ruku u igri na liniji dodavanja. Ipak, nedovoljno zapažen kao bloker. Još jedan igrač iz specifičnog okruženja naviknut isključivo na igranje zone 2-3. Igra u napadu u potpunosti zavisi od saigrača, nije neko ko kreira sopstvene poene. Jako dobar u završnici kada dobije upotrebljov pas pod košem ili alley up dodavanje, ali u igri 1 na 1 je dosta predvidljiv i gotovo neutralisan ako ga usmerite u levu stranu. Najveća ofanzivna mana je ispodprosečan šut spolja. Slobodno ga možete ostaviti samog na pet-ššest metara od koša i povući se korak unazad. Sa 20 godina ima još uvek mnogo prostora za napredak, veoma zanimljiv atletski i fizički potencijal.\nMichigan, krilo, 198 cm, 100 kg, raspon ruku 208 cm, 20 godina\n32.4 min, 13.1 p, 4.4 sk, 1.2 as, 49% iz igre, 31% za tri, 76% sa penala\nUpoznajte Glenna Trećeg: GR3 je atletski swingman, koji može uspešno da napadne u otvorenoj igri i odlično da odbrani tranzicioni napad. Sigurno nije najtalentovaniji igrač u klasi i od slavnog oca je verovatno pokupio samo ime i prezime, ali Robinson ima nešto što treneri vole – konstantnost. Skoro uvek možete računati na njegov doprinos u odbrani i napadu, neće postizati 30+ poena svako drugo veče, ali sigurno neće ni nestati sa terena kada je frka. Uvek će biti prisutan i to na obe strane terena. Robinson nije vrhunski napadač. Njegova građa i atleticizam su dobri za NBA uslove, iako je undersized za poziciju niskog krila, a šut spolja je, recimo, diskutabilan. Dobar je u šutu sa poludistance, nedovoljno konstantan van linije za tri poena. Iskreno, nije imao baš nekih nezaboravnih partija u koledž karijeri koje bi ga preporučile budućim poslodavcima, ali je konstantno pokazivao ogroman timski duh kao i hrabrost da preuzme odgovornost kada ekipi ne ide najbolje. Solidan igrač iz senke, nije naviknut da bude prva zvezda ekipe. Jako dobro se koristi obema rukama. Snažno napada obruč ako ima dobvoljno prostora pred sobom. Veoma aktivan u ofanzivnom skoku, često skuplja otpatke i realizuje promašaje saigrača. Ne forsira previše u napadu, igra prilično oportunistički i koristi greške odbrane, iako ponekad izgleda previše pasivno.Veoma dobar u odbrani, dobar u kretnji kao i u anticipaciji dodavanja. Šut spolja mu je glavna prepreka za igru na poziciji dva, iako ima jako dobru mehaniku i izbačaj, često ne napravi dovoljno dobar balans nogama zbog čega mu i procenti šuta nisu na zavidnom nivou. Još uvek se igrački razvija.\nDraft prognoza: početak druge runde\nMissouri, plej/bek, 195 cm, 85 kg, raspon ruku 203 cm, 22 godine\n35.1 min, 17.5 p, 3.8 sk, 3.4 as, 45% iz igre, 28% za tri, 83% sa penala\nUpoznajte Jordana: Transferom sa Tulse u Mizzou, Jordan Clarckson je napravio odličan posao i šnažnim startom sezone brzo se našao u mock draftovima. Clarckson je combo bek, ali drugačiji od većine. Jordan ima telo beka šutera, a brzinu i kreativnost plejmejkera. Izuzetan je napadač, sposoban da pronađe lopti put do koša na različite načine. Iako nije toliko u centru pažnje kao ostali bekovi na draftu, Jordan može napraviti podjednaku pometnju među odbranama. Brzina, eksplozivnost i odličan odraz (98cm) su mu glavni atributi. Fantastične fizikalije za pleja, uz odlične atletske sposobnosti, omogućavaju mu da izađe na kraj sa sporijim bekovima ili slabijim plejmejkerima, a da i jedne i druge isprati u odbrani. Clarckson je slasher, kako u tranziciji tako i u postavljenoj igri, sposoban da sa lakoćom probije prvu i drugu liniju odbrane na putu ka košu. Ne ide samo na snagu i odraz, pokazuje izuzetnu snalažljivost i osećaj kada se nađe blizu koša. Clarkson je na koledžu igrao prividno na mestu pleja jer je uvek bio prva ili druga napadačka opcija, ali i pored toga pokazao je zavidan pregled terena i osećaj za asistenciju. Jako dobar u drive&dish situacijama. Najveće mane za uspešno igranje na bekovskim pozicijama na NBA nivou su nedovoljno siguran šut spolja i igra u odbrani, dok za poziciju jedan nema dovoljno razvijen pass first instinkt i često lako prodaje loptu. Ukoliko poradi na ovim nedostacima, mogao bi biti jako dobra backup opcija, možda čak i starter u nekim projekcijama.\nBest case: Vernon Maxwell\nWashington, bek, 196 cm, 91kg, raspon ruku 207 cm, 23 godine\n34.9 min, 18.3 p, 3.7 sk, 2.5 as, 45% iz igre, 39% za tri, 87% sa penala\nUpoznajte CJ-a: Senior sa Washingtona je jadan od najstarijih igrača na ovogodišnjem draftu. Već nekoliko godina se nalazi u tefterima NBA skauta. Ima telo NBA beka, solidan raspon ruku mu omogućava da igra kao da je viši nego što zaista jeste, ali ono što ga ograničava je nedostatak vrhunskih atletskih predispozicija. Wilcox nije naročito snažan, iako je veći od većine svojih koledž rivala, i generalno je spor, nije imao vrhunske rezultate na draft combine testiranjima. Solidan odraz, ali ništa spektakularno. Iako se fizički ne ističe naročito, Wilcox je jedan od najčistijih šutera u ovogodišnjoj draft klasi. Ubitačan sa perimetra, uzima dosta šuteva, ali ih opravdava solidnim procentima. Ono što ga razlikuje od drugih dobrih šutera je njegova sposobnost da pogađa iz različitih situacija, kao catch&shoot opcija, iz mesta ili iz driblinga, obično izlazeći iz bloka. Dobro se snalazi sa loptom u rukama, u izolacijama, u postavljanju pick&roll igre, u tranziciji. Solidan dodavač. U ovom trenutku, izgleda kao da je osuđen na jednodimenzionalnu ulogu sharpshootera u NBA ligi. Solidan je defanzivac, ništa više od toga. Svim šuterima se dešava da prolaze kroz svoje „vruće“ i „hladne“ faze, ali Wilcox ponekad zna da bude hladniji od poljupca maćehe. U takvim trenucima je praktično neupotrebljiv u napadu. Iskusan i školovan igrač, formiran, bez ogromnog prostora za napredak. Šuteri su i dalje cenjena roba u najjačoj ligi, pogotovo oni raznovrsni, pa sigurno da za Wilcoxa ima mesta u rotaciji mnogih klubova.\nDraft prognoza: prva polovina druge runde\nBest case: Daequan Cook\nColorado, plej/bek, 198 cm, 94kg, raspon ruku 204 cm, 21 godina\n31.1 min, 14.7 p, 3.1 sk, 3.8 as, 47% iz igre, 41% za tri, 86% sa penala\nUpoznajte Spencera: Spencer Dinwiddie je svojevremeno smatran legitimnim lottery pikom, ali je iznenađujuće odlučio da ostane na Coloradu i u juniorskoj sezoni. Kako to obično biva, kidanje ukrštenih ligamenata sredinom prošle sezone smanjila je vrednost njegovih draft deonica. I pored toga, Dinwiddie je prijavio na ovogodišnji draft nadajući se da će NBA skauti prepoznati njegov potencijal koji je već odavno nagovestio. Dinwiddie ima fizikalije neophodne da igra beka u NBA ligi, a što je još bitnje, one su pokrivene sasvim dobrim atletskim predispozicijama. Brzina, eksplozivnost i odličan prvi korak su mu na dosta visokom, reklo bi se i na NBA nivou. Jedini problem je rovito desno koleno koje brine mnoge. Dinwiddie je na koledžu uspešno pokrivao obe bekovske pozicije, u NBA je uglavnom viđen na poziciji dva, ali nije loše imati mogućnost secondary ball handlera u situaciji visokog presinga, matchupsa ili povreda. Dinwiddie je podjednako skorer koliko i razigravač. Izuzetan dodavač odličnog pregleda terena, odličan osećaj za asistenciju i sposobnost da lopti nađe put kroz gomilu ruku. Dinwiddie je jako dobar i kada treba da kreira sopstveni šut, odličan u igri bez lopte, dobar u šutu kao i u prodoru, igrač koji ima pomalo od svačega, kao košarkaški švajcarski vojni nož. Veoma dobar skorer, odličan šuter koji igra na kontakt i često uspeva da iznudi faul, veoma precizan sa penala. Ima odlične defanzivne predispozicije, ali ih nije u najboljoj meri demonstrirao na koledžu, često ispadajući u odbrani i gubeći se u blokovima. Lateralna kretnja i brze ruke mu omogućavaju da ostane ispred čak i najeksplozivnijih bekova i dobro odigra na liniji dodavanja. Nedostatak „killer instinct“-a bi mogao dosta da ga košta u borbi za svoje mesto pod NBA suncem. Ostaje da se vidi šta je skautima značajnije, njegov široki igrački potencijal, ili teška skorašnja povreda.\nXavier, plej, 190 cm, 84kg, raspon ruku 199 cm, 21 godina\n35.3 min, 17.0 p, 2.7 sk, 4.2 as, 48% iz igre, 39% za tri, 67% sa penala\nUpoznajte Semaja: Semaj Christon je napravio izuzetan napredak prošle sezone, poboljšavajući gotovo sve statističke kategorije u svojoj igri. Njegov NBA potencijal se najčešće procenjuje sa aspekta atleticizma i agilnosti sa loptom. Semaj odlično koristi svoje fizičke i atletske atribute i ima mogućnost da postane jako dobar slasher i defanzivac na NBA nivou. Ima dobru visinu za pleja, i ne naročito dobar raspon ruku. Izuzetan je sa loptom, odličan crossover, floater sa velikim lukom i šut iz poluokreta. Izuzetno ja agresiva, kako u tranziciji, tako i u postavljenom napadu. Konstantno agresivno napada odbranu, ali se ne zaleće preterano, uspeva da nađe načine da zaobiđe ili nadvisi defanzivca. Izuzetan kada se ukaže brisani prostor ka košu. Jako dobaru iznuđivanju faulova. Jako dobro se diže da šut sa poludistance iz driblinga. Dobro prepoznaje udvajanja i odlično nalazi slobodnog čoveka. Christon je izuzetan defanzivac na perimetru. Odlično koristi fizikalije da konstantno pritiska napadača i često uspeva da iznudi mnogo grešaka. Defanzivni potencijal mu omogućava da izađe na kraj sa većinom Nba plejmejkera. Izuzetno je napredovao u šutu spolja, ali i dalje nije legitimna pretnja, posebno sa NBA razdaljine. Popravio je i mehaniku šuta, sada ima brži i više izbalansiran nego ranije, ali još uvek ima elementarnih propusta. Još uvek nema dovoljno dobre organizacione sposobnosti, kontrolu lopte niti osećaj za asistenciju da bi bio vrhunski NBA plejmejker. Slabije se koristi levom rukom i u problemu je kada je usmeren u tu stranu. Još uvek mu fali dosta obrade da bi se pokazao kao igrač na najvišem nivou.\nDraft prognoza: druga polovina druge runde\nBest case: Devin Harris\nOklahoma State, bek, 190 cm, 83kg, raspon ruku 205 cm, 22 godine\n35.3 min, 17.2 p, 5.3 sk, 2.9 as, 47% iz igre, 38% za tri, 77% sa penala\nUpoznajte Markela: Eksplozivnost i atleticizam. Dve fundamentalne stvari u igri Markela Browna. Iako je igrao u senci Marcusa Smarta, unapredio je svoju igru i pružio nekoliko izuzetnih partija i sveukupno, jako dobru sezonu. Jedan od najatraktivnijih igrača koledž košarke. Uz Jahii Carson-a najbolji odraz ove klase (110cm) i jedan od 8 najboljih ikada izmerenih na draft combine testiranjima. Koristi fantastičan odraz za alley-oop zakucavanja, skokove, vraćanje otpadaka u koš i fantastična kucanja u tranziciji ili kad god mu se ukaže malo dnevnog svetla. Jako dobar raspon ruku i solidna visina za NBA beka. Dominantan u tranziciji. Zahvaljujući atleticizmu, čini da teški potezi izgledaju kao da svako može da ih izvede. Jako dobro koristi prostor, odlično se ubacuje za backdoor dodavanja ili po čeonoj liniji. Solidan dodavač iz punog trka. Konstantno je popravljao šut i došao do solidnog nivoa, opasan sa perimetra ali ne i ubitačan. Jako dobar u igri bez lopte, odlično se kreće i otvara za šut. Izuzetan skok šut. Nije bio defanzivna zvezda na koledžu, neće biti ni u Nba, ali jako dobar defanzivac na lopti. Sa svojim rasponom, brzinom i atleticizmom, ima još mnogo prostora za napredak u ovom segmentu. Izuzetan bloker iz drugog plana, konstantno juri igrača koji ide u kontru. Nije naročito dobar u kontroli lopte, ne uspeva često driblingom da isprati svoju eksplozivnost, lopta ga mnogo usporava i ograničava. Nema razvijenu igru sa poludistance. Veliki potencijal za backup igrača koji unosi dosta energije sa klupe.\nBest case: Shannon Brown\nMichigan, centar/krilni centar, 208 cm, 116 kg, raspon ruku 212 cm, 22 godine\n24.6 min, 9.5 p, 8.3 sk, 1.5 as, 1.9 uk, 55% iz igre, 67% sa penala\nUpoznajte Mitch-a: Nakon što je eksplodirao na završnom turniru 2013.g. i uz Burke-a bio najzaslužniji za plasman Wolverinesa u finale, McGary je ušao u sezonu sa velikim očekivanjima, ali je završio mnogo ranije zbog povrede i operacije leđa. Na draft se prijavio ranije nego što je očekivano, prvenstveno zato što je krajem sezone bio pozitivan na marihuanu, pa bi morao da presedi čitavu sledeću sezonu na koledžu kada bi ostao. McGary ne izgleda impresivno za NBA centra, čak ni za krilnog, sa prosečnom visinom i rasponom ruku, ali je fizička snaga ono što odlikuje ovog igrača. Njegova mobilnost na terenu i agresivnost sa kojom igra na obe strane terena su izuzetne za visokog igrača. Izuzetno mekano se odmotava u pik&roll igri, jako dobro se kreće po terenu bez lopte, odličan je i u odbrani gde dobro pomaže i udvaja. Nije naročiti atleta, brz je za centra ali nema dobar odraz niti je naročito eksplozivan u završnici. Odličan je asistent za svoju poziciju, jako dobro prepoznaje missmatch ili uočava saigrača koji utrčava na vreme. Može da pogodi sa razdaljine penala, ali nije spektakularno dobar šuter. Izuzetno dobro čita igru, i u napadu i u odbrani. Igra sa dosta energije, ne beži od prljavog posla, odlično se gradi u brobi za poziciju i na skoku. Izuzetan skakač, pogotovo u odbrani. Jako dobar u tranziciji, iako je centar, često je prvi u kontri. Solidna igra licem, sposoban da izvuče sporijeg čuvara i prođe ga, ima dobar potencijal i na niskom postu, iako je još uvek dosta sirov. Povreda leđa koja ga je odvojila sa terena nekoliko meseci, kao i incident sa smešnim cigarama, sigurno mu ne idu u prilog na ovom draftu.\nBest case: David Lee\nArizona, bek, 191 cm, 91 kg, raspon ruku 201 cm, 21 godina\n33.0 min, 16.3 p, 4.1 sk, 2.8 as, 1.1 uk, 43% iz igre, 37% za tri, 78% sa penala\nUpoznajte Nick-a: Izuzetan atleta, veoma skočan i ekstremno brz. Ne baš fizički adekvatan za poziciju dva, donekle ga čupa raspon ruku, ali slabo može da izađe na kraj u duelu sa fizički dominantnim NBA bekovima. Fantastičan odraz, eksplozivnost i odlične lateralne kretnje mu dosta pomažu na obe strane terena. Izuzetan na otvorenom terenu, ubitačan u tranziciji. Manje opasan u postavljenom napadu, tu će čekati priliku da utrči u prazan prostor ili koristiti brzinu da prođe čuvara, često posle finte šuta. Solidan dodavač, mada najčešće dodaje tek kada nema šanse da ode do kraja. Veoma agresivan u odbrani, konstantno je na lopti, jako dobro čuva brze plejmejkere. Ima potencijal da postane defanzivni specijalista. Šut sa perimetra mu nije najjače oružje, ali nije nikako bezopasan, pre svega, zahvaljujući samopouzdanju sa kojim šutira. Dobar spot-up šuter, ima odličan rad nogu, izuzetan skok šut i tečan izbačaj. Johnson nije dovoljno dobar u kontroli lopte, niti ima izražen osećaj za asistenciju da bi u NBA igrao na mestu plejmejkera, pa će mu budućnost najverovatnije biti vezana za poziciju dva. Nema razvijenu igru sa poludistance, često se odlučuje za isforsirane šuteve sa velike daljine, a kada krene u prostor ide do samog kraja. Solidna opcija za igrača koji unosi veliku energiju sa klupe, uz dobar defanzivni potencijal, igru u tranziciji i korektan napadački potencijal može biti sasvim dobra backup opcija u najjačoj ligi.\nBest case: Gilbert Arenas\nTennessee, krilni centar, 204 cm, 119 kg, raspon ruku 216 cm, 20 godina\n32.4 min, 15.1 p, 10.6 sk, 2.0 as, 53% iz igre, 70% sa penala\nUpoznajte Jarnella: Jarnell je veoma rano stigao na koledž, konstantno je igrao i napredovao uz starije saigrače i protivnike i sada kao 20-godišnjak ulazi na draft sa solidnim trogodišnjim NCAA iskustvom. Stokes nije dovoljno visok za poziciju koju pokriva, ali mu fantastičan raspon ruku pomaže da gotovo besprekorno obavlja sve zadatke na četvorci. Nije preterano dobar atleta, trupčaste noge ga sprečavaju da igra mnogo iznad obruča, ali mu zato daju izuzetan oslonac u borbi za poziciju. Veoma snažan igrač, nisko težište i nabijena kvalitetna masa ga čine nepremostivom fizičkom preprekom. Jedan od najboljih skakača u draft klasi. Fantastično se gradi na skoku i dugim rukama skida veliki broj lopti pod oba koša. Odlično koristi snagu i na niskom postu, dobro se pozicionira i ako dobije upotrebljivu loptu, lako završava. Ne poseduje baš najširi dijapazon poteza na niskom postu, pogotovo u igri leđima, najviše se oslanja na dobro pozicioniranje i pravovremen pas. Jako dobar dodavač sa niskog posta, pogotovo kod udvajanja. Veoma je kompetitivan, ne staje ni na sekund, uvek je među prvima u tranziciji i prvi u odbrani, veliki borac za kojeg nema izgubljene lopte. Nije dovoljno eksplozivan napadač, niti vrhunski bloker. Nedovoljno pokretan, brzi igrači ga lako prolaze. U napadu je limitiran na poene iz reketa. Bezopasan u igri van reketa. Od napretka u razvoju igre na niskom postu i leđne tehnike zavisi da li će uopšte biti ikakva ofanzivna pretnja ili samo rodmanovski tip skakača. Konstantan napredak koji je pružao iz sezone u sezonu pokazuju da i te kako ima mnogo prostora pred sobom i u NBA.\nBest case: DeJuan Blair\nLouisiana State, krilni centar/centar, 203 cm, 116 kg, raspon ruku 219 cm, 21 godina\n30.0 min, 15.4 p, 7.7 sk, 1.6 as, 50% iz igre, 63% sa penala\nUpoznajte Johnny-ja: Još jedan undersized unutrašnji igrač. Visina mu sigurno ne garantuje mesto pod NBA koševima, ali raspon ruku ponovo čupa stvar. Dovoljno je snažan i ima dovoljan domet da skače, igra odbranu ili poentira pored većine krilnih centara u ligi. Posle Patricka Younga i Stokesa fizički najjači igrač na draftu. Veoma dobar odraz (90cm), s obzirom na masu koju nosi. Teško je pretpostaviti kako će se ofanzivno snaći u NBA ligi ili da li će biti sposoban da brani dominantne skorere sa unutrašnjih pozicija, ali njegovo prisustvo će se sigurno osetiti u skoku. Veoma dobro se gradi, ima duge ruke i solidnu skočnost pa jako dobro kupi skokove i u odbrani i u napadu. Može donekle da raširi odbranu šutem sa poludistance, dobar je u igri licem, solidno prolazi sporije čuvare, jako dobro koristi snagu u završnici. Solidan na niskom postu, levi i desni poluhorog, dobar fadeaway sa poludistance, dobar roling. Jako agresivan defanzivac, ne spektakularan, pogotovo ne kao bloker, ali izuzetno snažan pod košem. U napadu često pokušava mnogo toga i zato gubi veliki broj lopti, a u odbrani često ulazi u probleme sa faulovima. Solidan projekat za NBA trenere, nema All Star perspektivu, ali može se i te kako upotrebiti sa klupe.\nBest case: Udonis Haslem\nMissouri, bek, 193 cm, 91 kg, raspon ruku 203 cm, 21 godina\n37.0 min, 19.9 p, 4.4 sk, 1.9 as, 47% iz igre, 41% za tri, 80% sa penala\nUpoznajte Jabarija: Brown poseduje solidne fizikalije i atleticizam koji sigurno neće impresionirati nikoga, prosečnu brzinu, prosečne lateralne kretnje u odbrani i nedovoljno dobar odraz. Sposobnost da sebi iskreira šut i što je još važnije, da ga pogodi, će mu biti najjače oružje i na sledećem nivou. Izuzetna je catch&shoot opcija, ima tečan izbačaj i veoma je siguran u svoj šut, lako ulazi u šuterski ritam kada je gotovo nezaustavljiv. Osim šuta iz mesta, jako dobar je i iz driblinga, na koledžu je uspešno stvarao za sebe poziciju za šut bez većih problema. Krosover, promena ritma, step back, sve su to oružja kojima stvara neophodan prostor između sebe i defanzivca. Prema naprednoj statistici, čak 80% Brownovih šuteva sa poludistance su bili neasistirani. Zbog limitiranog atleticizma nećete ga često videti da ide skroz do kraja, pa će mu šut sigurno biti glavna snaga u NBA ligi. I pored toga, Brown je sposoban da poentira iz prodora, veoma često uz kontakt. Izuzetno inteligentan u prodoru, u nedostatku eksplozivnosti i skočnosti često se koristi ukrštenim korakom poput stare škole evropskih bekova. Retko kada ide na zakucavanja, samo kada je skroz sam u kontri. Brzina i visina ga dosta limitiraju u odbrani. Očekuje se da će imati dosta problema sa prodorom brzih bekova, šutem visokih igrača ili postovanjem onih snažnijih. Brown dosta odstupa od kalupa modernog beka izuzetnih fizikalija i atleticizma, više podseća na old school skorera koji poene postiže šutem ili na elegantniji način od zakucavanja preko centra. To se ipak danas uzima kao mana.\nBest case: Courtney Lee\nClemson, bek/krilo, 198 cm, 88 kg, raspon ruku 211 cm, 23 godine\n33.7 min, 17.1 p, 7.1 sk, 1.6 as, 2.8 blk, 46% iz igre, 30% za tri, 84% sa penala\nUpoznajte KJ-a: Za tri godine na koledžu K.J. McDaniels se razvio od samo još jednog atlete u nizu do respektabilnog dvosmernog krila. Eksplozivan igrač, kako prvi korak, tako i poslednji kojim se najčešće diže na spektakularno zakucavanje. Izuzetan atleta, fantastično koristi skočnost, brzinu i raspon ruku, kako u odbrani (skoro 3 blokade po meču za nekoga nižeg od 2m) tako i u napadu na samom obruču. Izuzetan potencijal na obe strane terena. Najveća vrlina mu je fantastična odbrana. Izuzetna pokretljivost, brzina nogu i lateralnih kretnji uz fantastičan raspon ruku glavni su mu atributi u ovom segmentu igre. Jako dobar tajming i osećaj za blokadu. Konstantno lovi loptu, bilo u presingu na igraču sa loptom, bilo iz drugog plana na liniji dodavanja. U napadu se uglavnom oslanja na odlične fizikalije, napadajući obruč brzim prodorima po krilu, zakucavanjima nakon ofanzivnog skoka, alley-oop akcijama ili u tranziciji. Bez problema zakucava preko nižih igrača. Nije još uvek dovoljno ispoliran skorer, sposoban je da prođe većinu čuvara zahvaljujući brini i solidnoj kontroli lopte obema rukama, dobro se snalazi i na niskom postu kada postuje niže čuvare u missmatchu, ali toga ne treba očekivati mnogo u NBA. Solidan šuter iz driblinga sa poludistance, veoma visok skok pri šutu. Van linije za tri poena još uvek nije dovoljno efikasan, ali tu verovatno ima i najviše prostora za napredak. Na preddraft testiranjima je upravo u šutu sa NBA razdaljine imao najviše problema. Često mu se dešava da forsira nemoguće šuteve ili da pravi početničke greške, najčešće prilikom dodavanja. McDaniels je već sada spreman za odbranu protiv NBA bekova, problem bi mogla da mu predstavljaju fizički dominantna krila. Što se napada tiče, trebaće mu još mnogo napredovanja da bi bio na nivou, pogotovo kada su šut spolja i kontrola lopte u pitanju. Moraće da nauči da polaganje uz korošćenje table vredi isto koliko i kucanje preko dva igrača. Ima potencijal da bude jedan od stealova drafta, ali će za njegov pun razvoj trebati još vremena.\nLouisville, plej/bek, 183 cm, 77 kg, raspon ruku 191 cm, 23 godine\n29.3 min, 18.2 p, 3.3 sk, 4.6 as, 2.0 uk, 47% iz igre, 39% za tri, 71% sa penala\nPonovo Russ: Russ Smith je jednostavno morao da se nađe još jednom u ovom blogu, poslednji put. O njemu je već bilo dosta priče u prethodnim postovima. Sada ću pokušati da vam predstavim Russdiculousa iz NBA perspektive. Jedan od najomiljenijih koledž igrača je još jedan undersized bek sa, hajde da kažemo, nekonvencionalnom napadačkom igrom. Njegov uspeh je baziran na brzini i eksplozivnosti, sposobnosti da napada sa loptom u rukama i agresivnoj odbrani. Fizikalije sigurno nisu na njegovoj strani. Smith je bio undersized čak i među koledž bekovima. Ali atleticizam mu daje nadu za uspeh. Briljantno koristi svoju brinu, kako u napadu tako i u odbrani, tranziciju da ne pominjemo. Smith nije pravi plejmejker, iako je u poslednjoj godini na Louisville-u znatno uvećao prosek asistencija, ali je i te kako sposoban da napravi haos iz driblinga sa pozicije jedan. Njegova agresivnost i odličan odraz, kao i instinkt strelca mu omogućavaju da napada obruč kao da igra na poziciji krila. Smith je izuzetan sa loptom u rukama, sposoban da se visoko izdigne, poentira na samom obruču ili iznudi faul. Koristi i najmanji prostor, često eksplodirajući pored postavljenih blokova provlačeći se pored nekoliko defanzivaca odjednom. 75% njegovih šuteva predstvljaju oni na samom obruču posle prodora. Stvari će sada biti neuporedivo teže za Russ-a, ali specifična kombinacija brzine, skočnosti i kontrole lopte ga i dalje čine opasnim napadačem. Tu nastupa Russ-ov šut, jedna od stvari koja od njega može napraviti igrača ili promašaj. Kontrola šuta je oduvek bila misaona imenica za Smitha, često je izluđivao saigrače i sirotog Pittina svojom selekcijom šuta, ispaljivavši oko 5 trojki po meču, od toga najmanje 4 bez ikakvog rezona. Smith je dobar šuter, ne toliko dobar koliko on misli da jeste, ali u NBA ipak neće imati toliko prostora pa će morati da se ograniči na čiste pokušaje. Povećani broj asistencija se poklopio sa poboljšanom selekcijom šuta, što je pravac kojim treba da se kreće. Smith ima potencijal da bude primećen u odbrani kao jedan od boljih defanzivaca na perimetru. Navikao je da igra čvrsto u sistemu Cardinalsa i ne treba očekivati probleme u tranziciji na drugfe defanzivne postavke u NBA. I dalje je veliko pitanje koliko može sa svojom visinom u NBA, pogotovo na kojoj poziciji je njegova budućnost. Dobar šut, eksplozivnost, odlična kontrola lopte i igra u izolaciji mogu od njega napraviti dobrog napadača sa pozicije jedan, ali pravi plejmejker teško da će ikada biti. Naš mali Russ je porastao.\nBest case: Patrick Beverley\nToine’s mock draft®\nNa kraju je nekako red da sve složimo u jedan mock. Ovaj put neću praviti projekciju po tome šta bih ja uradio da sam NBA gm, pokušaću da tok prve runde drafta projektujem iz ugla timova i njihovih potreba. Prvih pet pikova ću podrobno obrazložiti, kasnije će me to verovatno mrzeti da uradim.\n#1 Cleveland: Do skora sam bio siguran da će Embiid biti zakucani prvi pik, ali je još jedna povreda u nizu ipak preveliki rizik. Logično je da se Cavsi okreću nekom od sledeća dva najbolja igrača na draftu: Parkeru i Wigginsu, dva slična a opet potpuno različita igrača. Sve se poklapa, Cavsima treba krilo nakon što je Dengu istekao ugovor. Mislim da će se Cavsi ipak odlučiti za Wigginsa, pre svega jer Parker nije briljirao na workoutima u Clevelandu, kao da nije bio zainteresovan da ode u taj tim. Drugi razlog je ogroman defanzivni potencijal Wigginsa koji bi se lepo uklopio uz Irvinga, Waitersa i Bennett-a čineći možda i najtalentovaniji kvartet u ligi. Ipak, od Cavsa vas ništa ne može iznenaditi, možda opet iskopaju nekog sasvim desetog. Neka bude, pik #1 Andrew Wiggins.\n#2 Milwaukee: Bucksima treba neko ko će im pomoći od prvog dana. Zato ne mislim da su dovoljno raspoloženi da čekaju Embiida i da će se odlučiti za sledeći najbolji zdravi izbor na draftu, tj. ako Cavsi pokupe Wigginsa to će biti Parker. Sve se poklapa, Parker ima veliku želju da igra u Milwaukee-ju, Bucksima treba krilo nakon odlaska Carona Butlera, sa Giannisom Antetokounmpom i Parkerom imali bi fantastičan atletski par na krilnim pozicijama. Ne bi me čudilo i da neki trade bude uključen u celu priču, jer Bucksima očajnički treba dobar bek, a i već neko vreme pokušavaju da se reše Ilyasove i pogotovo njegovih 8 mil plate. Dakle, neka bude, pik #2 Jabari Parker\n#3 Philadelphia: 76ersi već imaju loših iskustva sa čekanjem povređenog igrača, prošlogodišnji pik su već bacili na Noela, pa sigurno postoji opravdani strah za draftovanje Embiida. Ipak, očajnički im treba centar, makar i za naredne sezone. Ne bi me čudilo da trejduju svoj pik za nekog gotovog igrača, Orlando se ubi od pokušavanja da uzme nekog od top 3 pika, pa ne treba isključiti ni tu opciju. Ako neko od dvojca Wiggins/Parker bude opcija, sigurno neće mnogo razmišljati. Takođe, moguća varijanta je i uzimanje Exuma ili Smarta i pomeranje MCW-a na dvojku, a često se pominje i njegov trade. Neka bude, pik #3 Dante Exum\n#4 Orlando: Na Floridi prave rebuilding. Sve glasnije su priče da sa Jameerom Nelsonom neće biti produžen ugovor. U tom slučaju, biće im očajnički potreban plej. Takođe, draftovanje Embiida bi mogao biti veliki izazov. Magični na sve načine pokušavaju da dobiju što veći broj visokih pikova kako bi potpuno osvežili ekipu. Za svog prvog pika. Računam da će sa obnovom krenuti od glave, tj pleja. Pik #4 Marcus Smart\n#5 Utah: Još jedan tim kojem trebaju igrači. Sa dobrom spoljnom osovinom Burke – Hayward i solidnim potencijalom Kantera na centru, Utah pažnju okreće ka pozicijama dva i četiri. Bekovi nisu naročito zastupljeni talentom top 5 pikova, pa je logičan izbor PF. Julius Randle može biti velika snaga u reketu, ali po glasinama koje dolaze iz Utaha, ipak veće šanse daju perspektivi Noaha Vonleha. Ne nešto što bih ja uradio, ali ko me pita. Pik #5 Noah Vonleh\n#6 Boston: Joel Embiid.\n#7 LA Lakers: Julius Randle.\n#8 Sacramento: Aaron Gordon\n#9 Charlotte: Nick Stauskas\n#10 Philadelphia: Doug McDermott\n#11 Denver: Zach LaVine\n#12 Orlando: Rodney Hood\n#13 Minnesota: Dario Šarić\n#14 Phoenix: Aedrian Payne\n#15: Atlanta: Shabazz Napier\n#16: Chicago: Gary Harris\n#17: Boston: Elfrid Payton\n#18 Phoenix: Tyler Ennis\n#19 Chicago: TJ Warren\n#20 Toronto: Jusuf Nurkić\n#21 Oklahoma: James Young\n#22 Memphis: Kyle Anderson\n#23 Utah: Jordan Adams\n#24 Charlotte: Jordan Clarkson\n#25 Houston: Glenn Robinson III\n#26 Miami: Cleanthony Early\n#27 Phoenix: Jerami Grant\n#28 LA Clippers: KJ McDaniels\n#29 Oklahoma: Clint Capela\n#30 San Antonio: Bogdan Bogdanović\nToliko za sada, ostaje nam da zajedno ispratimo još jednu najveću košarkašku pijacu, u noći između 26.6. i 27.6, nešto posle ponoći po našem vremenu. Za komentare drafta, rasprave, prognoze i još mnogo toga, posetite naš forum. Pozdrav do sledećeg čitanja, ‘Toine.\nSve je isto, samo Sterna nema (deo prvi)\n75 Comments | Jun 24, 2014


SEEbiz.eu / RS / Teva najavila smanjenje broja članova Uprave\nTeva Teva Pharmaceuticals Pliva Ronit Satchi-Fainaro\nDatum objave: 26.04.2018. - 16:44:40\nTaj najveći svjetski proizvođač generičkih lijekova i vlasnik hrvatske Plive usred je radikalnog preustroja kako bi riješio problem duga od 35 milijardi dolara, nagomilanog nakon akvizicije Allerganova poslovanja s generičkim lijekovima Actavisa za 40,5 milijardi dolara u 2016. godini. Analitičari i investitori kritizirali su menadžment i upravni odbor da su preplatili to poslovanje, podsjeća Reuters.\nTeva je u međuvremenu promijenila veći dio menadžmenta te najavila ukidanje velikog broja radnih mjesta. Ujedno je smanjila i prosječno trajanje obnašanja dužnosti i dob svojih direktora.\nU najnovijem krugu promjena jedini kandidat za novog člana Uprave na godišnjoj skupštini dioničara 5. lipnja bit će Ronit Satchi-Fainaro, profesor sa Sveučilištu u Tel Avivu i voditelj Laboratorija za istraživanje raka i nanomedicinu, objavila je Teva u priopćenju putem elektronske pošte za Reuters.\nSadašnji direktori Galia Maor, Gabrielle Sulzberger i Dan Suesskind neće podnijeti svoje kandidature za reizbor. To bi značilo da će se broj članova Uprave smanjiti na njih 11 sa sadašnjih 13.\n"Nastavljamo s evaluacijom veličine i sastava našeg upravnog odbora kako bi zajamčili da se u njemu zadrže dinamični, iznimno kvalificirani članovi i da mješavina talenta i iskustva u odboru odražava sve izazove s kojima se kompanija suočava", navodi se dalje u priopćenju Teve.\nNa sastanku u lipnju dioničari će također glasati o prijedlogu da se direktorima omogući veći utjecaj kod odlučivanja o visini naknade za Tevine izvršne direktore.\nTeva je ove godine otplatila preko dvije milijarde dolara duga, najvećim dijelom iz primitaka ostvarenih prodajom dijela poslovanja vezanog za žensko zdravlje. U ožujku je dovršila ponudu 4,5 milijarde dolara vrijedne obveznice koja je iskorištena za otplatu postojećeg duga.


UBISTVO Slavka Ćuruvije već više od dve decenije predstavlja misteriju, uprkos tome što slučaj nijednog trenutka nije stavljen u zapećak. Nije pretila opasnost ni da slučaj bude zaturen u nekoj fioci. A slika bivšeg vlasnika "Dnevnog telegrafa", ubijenog na Uskrs, ispred svog doma, usred NATO bombardovanja, na ekranima i u novinama, obavezno se pojavi bar jednom godišnje - 11. aprila.\nNa taj dan porodica, prijatelji, predstavnici novinarskih udruženja podsećaju na ovaj zločin i traže razrešenje. I već godinama ne postoji niko ko bi ih "ućutkao". Naprotiv. Od predstavnika države stalno stiže ista poruka: ubistva svih novinara moraju da budu razrešena da se slično nikad više ne ponovi.\nMeđutim, ni nova, druga prvostepena presuda koju je pre dva dana doneo Specijalni sud u Beogradu, nije donela odgovor ko je ispalio smrtonosne hice na Ćuruviju. Stav tročlanog veća, odnosno većine, pošto odluka nije jednoglasna, ostao je isti kao i aprila 2019, kada su doneli prvu presudu, a koju je ukinuo Apelacioni sud.\nČetvorica okrivljenih pripadnika nekadašnje Službe državne bezbednosti su umešana u zločin i za to su osuđeni, ali po presudi ubica nije jedan od njih. Tačnije, to nije Miroslav Kurak, kojeg je označilo Tužilaštvo za organizovani kriminal, već N. N. Sud je za validan dokaz uzeo izjavu Ćuruvijine nevenčane supruge Branke Prpe, da čovek kojeg je videla da je pucao nije Kurak.\nNakon nove-stare presude, sledi isti krug. Žalbe su najavili tužilašto, odbrane, pa sve opet u Alelaciju... Zakon, istina, za razliku od ranijih godina, ne dozvoljava vraćanje postupka unedogled. Ali praksa nas je uverila da uvek može da se pronađe "rupa", taman toliko velika da se u njoj zaglavi postupak. Na radost samo N. N. ubice.\nubistvo Slavka Ćuruvije Slavko Ćuruvija suđenje za ubistvo Ćuruvije\n07:31 UŽAS U BEOGRADU: Žena skočila sa sedmog sprata, Hitna pomoć mogla samo da konstatuje smrt


Dječak stabilno, majci utvrđena retardiranost | BN\nDječak stabilno, majci utvrđena retardiranost\nDirektor Opšte bolnice u Jagodini dr Darko Miletić, izjavio je da je šestomesečno muško dete, koje je dopremljeno u ovu ustanovu iz sela Slatine kod Jagodine, sa prelomom podlaktice i brojim hematomima, "stabilno i život mu nije ugrožen".\nSrbija 03.11.2014 | 15:01\n"Komisija za zlostavljanje dece Opšte bolnice, sastavljena od petoro lekara pedijatara je zaključila da se radi o povredama, da su uzrok prelomu ruke i hematomima, nasilne povrede i obratila se Policijskoj upravi i Centru za socijalni rad koji to sada imaju u svojoj proceduri", rekao je Miletić. Dete je zbrinuto u skladu sa standardima medicinske struke, stabilno je i nije životno ugroženo, istakao je Miletić.\nOn je napomenuo da je psihijatrijskim pregledom majke, utvrđena retardiranost.Portparol Policijske uprave u Jagodini Gordana Cvetić\n, izjavila je da policija u saradnji sa tužilaštvom i Centrom za socijalni rad radi na utvrđivanju činjenica. "Obavljen je psihijatrijski pregled majke i psihijatri su predložili, s obzirom da je ponašanje majke i u bolnici takvo, da se i nad njoma i nad detetom bdije 24 sata. Majka se protivi takvom nadzoru, a nama je teško raditi bilo šta protiv njene volje", rekao je Miletić.


Tužilaštvo da se bavi odgovornima za pad vakcinacije u ministarstvu zdravlja - Dosta je bilo\nNadležne institucije treba da istraže odgovornost ministra zdravlja Zlatibora Lončara i zaposlenih u tom ministarstvu zbog čijih propusta u radu je došlo do pada vakcinacije, a 12 građana je preminulo od posledica malih boginja.\nViše javno tužilaštvo započelo je da utvrđuje odgovornost više javnih ličnosti koje su otvoreno protiv vakcinisanja dece čime se sva odgovornost za pad vakcinacije svaljuje na antivakcere, a prikriva ključna uloga ministarstva zdravlja u manjem obuhvatu dece vakcinacijom, zbog čega imamo epidemiju malih boginjama.\nPredsednik Vučić izgleda samo sa pevačicama sme na TV duel, a evo i sada je ista pevačica paravan koji pažnju opravdano ljutih i zabrinutih građana skreće sa ministarstva zdravlja kao najodgovornijeg za pad vakcinacije.\nOvo tvrdimo jer ministarstvo zdravlja od 2011. uporno ignoriše da sprovede preporučene mere Instituta za javno zdravlje Batut.\nIgnorisanjem mera Ministarstvo zdravlja je proizvelo antivakcinalni lobi, a danas se iza njega zaklanja, kako bi izbeglo odgovornost za osnovna dva razloga pada obuhvata vakcinacijom koje upravo Institut Batut navodi u svojim izveštajima:\n1) nestašice i nedostupnost vakcina prouzrokovane kasnim nabavkama vakcina\n2) reorganizacija rada predškolskog i školskog dispanzera nakon 2011. godine\nBatut u svojim izveštajima upozorava da ukoliko se te mere ne sprovedu sledi sporadično javljanje epiemija i kompromitacija procesa imunizacije u stručnoj i roditeljskoj javnosti što se upravo i dogodilo.\nPodsećamo da je narodna poslanica Branka Stamenković podnela početkom decembra 2017. Odboru za zdravlje i porodicu predlog za javno slušanje kako bi se ispitali razlozi za pad vakcinacije protiv zaraznih bolesti. Međutim, predsednik Odbora za zdravlje i SNS poslanik Darko Laktić do danas potpuno je ignorisao predlog i nije zakazao sednicu na kojoj bi se raspravljalo o problemu koji se tiče celog stanovništva.\nOznakeVakcinacija Naslovna-traka Naslovna-centar Tužilaštvo\n21. marta 2018. u 16:34\n„Vakcinacija protiv raznih tipova malih boginja i zausaka, je nepotrebna. Zasto? Zbog značajnog porasta autizma, koji je bio jako redan ranije (prvi put smo culi o tome, posle filma Rainman, sa Dastinom Hofmanom i Tomom Kruzom). Sada se desava da je autizam mnogo češći i postoji odredjena korelacija sa primanjem MMR vakcine. Britanski lekar, koji je napravio studiju o tome je, nakon toga izbačen iz Britanske komore lekara. Brojke koje se odnose na smrtne ishode su nabildovane i ne uzimaju u obzir (smrtni slucajevi) u kojim sredinama su se desili i da li bas, kao rezultat komplikacija od malih boginja (morbile). Na kraju krajeva moja generacija nije uopste vakcinisana MMR vakcinom (imam 56 godina), prelezao sam sve male boginje i zauske (sa svojih 20 godina), nista mi ne fali. Tako da imate na netu, stav protiv vakcinacije, od strane poznatog doktora, Dr Branislava Nestorovica, cije je dete obolelo od autizma. I ne samo njegovo, takvih slucajeva sve više i vise. Nekada je jedno na 10 hiljada dece patilo od bolesti iz spektra autizma, danas je to – svako 68. dete.\n22. marta 2018. u 18:36\n24. marta 2018. u 12:44\nNi jedna ni druga strana u sporu oko vakcinacije nemaju laboratorije da bi mogli nesto da decidirano tvrde kao rezultat svojih istrazivanja.Stoga budite manje sigurni , ironicni , sarkasticni dok iznosite svoje tvrdnje.Barem pocnite recenicu sa tim „ja sam uverenja“ ili sl. a ne odmah podsmeh i bagateliziranje..\n24. marta 2018. u 18:13\n24. marta 2018. u 20:57\n24. marta 2018. u 22:53\n25. marta 2018. u 00:20\nAleksandar Jovičić kaže:\n29. marta 2018. u 01:24\nSrećko Sladojev (biolog po struci), Jovana Stojković (psihijatar), Todor Jovanović (stomatolog), Sladjana Velkov (nije potvrdjeno da je završila medicinu), Maja Volk (umetnica) i dobar broj njihovih „pratilaca“, nikako nisu reference na temu vakcina i vakcinacije. Možda imaju neke veze sa medicinom ali nemaju nikakve veze sa imunologijom, virusologijom ili epidemiologijom (Sladojev je donekle izuzetak ali i on ima prilično „neuhvatljive“ stavove po pitanju vakcinacije … nema ništa protiv „nekih“ vakcina) a iz brkanja termina se može zaključiti da nemaju ni osnovno poznavanje metodologije pisanja naučnih radova (pa samim tim nisu sposobni ni da tumače statističke dokaze koji se u njima koriste). Neki od njih zagovaraju razne „čudne“ načine „lečenja“ (tipa „gledanje u Sunce“, „lečenje varikinom“, „čudesni“ lekovi za rak i sl.). Neki su se u medjuvremenu predomislili, neki pobegli iz zemlje a neki u sred najveće epidemije malih boginja od 60-tih godina još glasnije zagovaraju svoje „teorije“. Ono što oni pričaju nisu nikakvi argumenti nego obične šarlatanske tvrdnje koje privlače začudjujuće mnogo pažnje medija (ili možda to i nije za čudjenje, uzimajući u obzir kakvi su nam mediji)\n25. marta 2018. u 01:11\n25. marta 2018. u 09:26\n25. marta 2018. u 10:10\nKod najkonzervativnijih na ovom sajtu se uocavaju znaci „prolecnog preobrazaja“.Ana je dobar primer za to.Moja podrska , istrazujte i dalje i uvek imajte na umu da i njima verujemo ili ne verujemo a da nije u pitanju znamo ili ne znamo .\nJos samo kod „nevernog Saleta“ da napravimo pomak i bice „mir u kuci“.\n29. marta 2018. u 02:21\ns.a.) https://www.alims.gov.rs/ciril/files/lekovi/pil/515-01-06662-13-001.pdf … TRIMOVAX (Sanofi Pasteur S.A) https://www.alims.gov.rs/ciril/files/lekovi/pil/515-01-5072-12-001.pdf … M-M-R-VaxPRO (Merck Sharp & Dohme B.V.) https://www.alims.gov.rs/ciril/files/lekovi/smpc/515-01-2964-11-001.pdf … Proizvodjači nemaju različite recepture za različita tržišta (a pogotovo bi im bilo neisplativo da se petljaju sa pravljenjem posebnih „verzija“ za male države). Kampanja je svakako poželjna (ali se plašim da država to kadrovski nije u stanju da isprati) … a ukidanje obavezne vakcinacije u sred epidemije je daleko od razumnog (šta više, Italija i Francuska koje ranije nisu imale obaveznu vakcinaciju su to od ove godine uvele … a i Nemačka se razmišlja da uradi isto)\n24. marta 2018. u 15:08\nBravo za komentar! Očekivao sam od Djb da ozbiljnije pristupi ovoj osetljivoj temi. Dovoljno je pogledati spisak zemalja u Evropi u kojima je vakcinacija obavezna, kao i onih u kojima nije, pa da čoveku, u najmanju ruku, bude sumnjivo zalaganje za obaveznu vakcinaciju…\n29. marta 2018. u 01:01\nU Vašem tekstu ima više netačnih i proizvoljnih tvrdnji. Ne postoje razni tipovi malih boginja. Male boginje (lat. Morbilli) su jedna od najzaraznijih bolesti na Planeti (tzv. osnovna stopa reprodukcije im je 15 do 18 dok je npr. kod pandemijskog gripa „samo“ 2 do 4) i smrtnost (u razvijenijim državama) im je 1-2 promila (mi smo trenutno na 2.8). U predvakcinalnoj eri (i u slabo razvijenim oblastima Planete) smrtnost je bila u procentima. Postoje i druge osipne groznice („ovčje“ tj. varičela, rubeola, velike tj. variola vera) od kojih je ova poslednja upravo i iskorenjena korišćenjem vakcina. Ne postoji NI JEDNA naučna studija koja potvrdjuje povezanost MMR vakcine i autizma. Sama korelacija izmedju pojave bolesti i vakcinacije ne znači i kauzalitet (poznato pravilo iz statistike). Jedino što ih povezuje je da se dešavaju/otkrivaju u isto vreme. U pomenutom Japanu gde se ne koristi MMR, stopa autizma nije ništa manja nego ranije, ponaša se kao i u drugim delovima sveta. Na našem tržištu se koriste 2-3 vakcine poznatih proizvodjača i poznatog sastava (detalje o svakoj možete naći na sajtu ALIMS (Agencije za lekove i medicinska sredstva) koja i daje dozvolu za upotrebu ne samo ove vakcine nego i bilo kog medikamenta koji se koristi u našoj zemlji. Epidemija malih boginja je stvarna a koliko se brzo širila možete videti na http://morbilli.geonav.xyz … i nije još gotova.\n21. marta 2018. u 18:19\n„…u manjem obuhvatu dece vakcinacijom, zbog čega imamo epidemiju malih boginjama.“\nJeste li sigurni u ovakve tvrdnje? Da li ste uopšte proverili empirijske podatke za našu i druge zemlje?\nI u čemu je uopšte krivica ministarstva zdravlja, kad oni rade sve što je u njihovoj moći: šire paniku i neistine, kažnjavaju roditelje, prete im, plaše ih, igraju na „kartu“ izazivanja jakih emocija kod populacije preko istih onih blatoida, (a tu je zdrav razum često paralisan), dakle čitav repertoar mera su preduzeli, ostala je još samo brutalna (fizička) prinuda. Ne znam šta su još trebali, pošto vidim da delite isto mišljenje?\nNiste valjda očekivali da razumno i argumentima ubede roditelje? Da je istina na njihovoj strani, oni bi to davno uradili. Pa ljudi moji, tokom čitavih studija medicine, vakcinacija se „obrađuje“ na dve-tri strane udžbenika i to je sve. Jel to onda nauka ili je po sredi nešto drugo?\n21. marta 2018. u 18:44\n21. marta 2018. u 22:35\nOpšte je poznato, da je i pomaračenje Sunca štetno, da nije tako, ne bi smo se 99-e, sakrivali u podrume, dok „opasnost“ ne prođe.\nSamo napred, kad je bal nek je maskenbal… doduše, redakcija „Trećeg Oka“ je malo dalje, trebalo je samo skrenuti južno od Albukerkija…\n22. marta 2018. u 11:40\n23. marta 2018. u 16:03\n26. marta 2018. u 20:22\n29. marta 2018. u 02:36\nProizvodnja vakcina nije neka „svemirska“ tehnologija ali zahteva izuzetnu DISCIPLINU pri proizvodnom procesu. Ja na žalost nisam siguran koliko dugo ćemo mi još imati ljudi koji će tu disciplinu moći da ispoštuju … a to što bi institucija bila državna, nije nikakva garancija da bi kvalitet proizvoda bio vrhunski … usput Torlak i jeste državni institut … a pogledajte koje je specijalizacije trenutni direktor(ica) … http://www.torlakinstitut.com/scc/page/25/%D0%9E%D1%80%D0%B3%D0%B0%D0%BD%D0%B8+%D0%98%D0%BD%D1%81%D1%82%D0%B8%D1%82%D1%83%D1%82%D0%B0 … a nisam siguran da je ikada u svojoj istoriji proizvodio vakcinu protiv malih boginja … mislim da se u SFRJ ona pravila u Zagrebu


Kako povećati trombocite prirodnim putem – Lekovite biljke\nPostoje osobe koje imaju manjak trombocita u krvi, pa se pitaju kako povećati trombocite prirodnim putem. Nizak nivo trombocita u krvi je trombocitopenija. Trombociti ili krvne pločice nastaju u koštanoj srži i sastavni su deo krvi, čija je glavna uloga zaustavljanje krvarenja odnosno zgrušavanje krvi. Onda je sasvim jasno da, ako patite od niskog nivoa trombocita u krvi, dovodite svoje telo u opasnost. Moguć je problem da zaustavite krvarenje, čak i kod obične posekotine. Ove krvne pločice su sićušne i pomažu da se formira krvni ugrušak, čime se praktično zaustavlja krvarenje. Kad ima dovoljno trombocita, oni se pri posekotini, slikovito rečeno, lepe jedni za druge i formiraju ugrušak. Time je smanjen rizik od krvarenja. Tačno je da postoje lekovi koji pomažu kod manjka trombocita, ali ima načina kako povećati trombocite prirodnim putem.\nSaveti za povećanje trombocita\nKao prvo potrebne su promene u ishrani. Naročito se preporučuje uzimanje što više povrća u ishrani, a posebno zelenog lisnatog povrća ( kelj, kupus, zelena salata, zelje, spanać, blitva). Uzrok smanjenog stvaranja trombocita može biti nedostatak folne kiseline, a njen izvor je upravo zeleno lisnato povrće. Moguće je da je uzrok trombocitopenije nedostatak vitamina B12 (izvori meso, jaja, mleko, riba). Važno je uzimati hranu koja sadrži omega 3 masne kiseline, a to je recimo masna riba i laneno seme. Prema nekim istraživanjima pšenična i ječmena trava, koja se pije u vidu soka, može značajno doprineti regulisanju nivoa kako eritrocita i leukocita, tako i trombocita.\nAlkohol može biti razlog za manjak trombocita i time sprečava zgrušavanje krvi. Alkohol treba izbegavati. Proizvode sa kofeinom i rafinisanim šećerom , te brzu hranu isto tako treba izbeći. Upotreba lekova može biti razlog za smanjivanje broja trombocita. Razlog za nedostatak trombocita mogu da budu i neka oboljenja, kao bakterijske i virusne infekcije ili smanjena funkcija jetre, pa je potrebno obratiti se lekaru.\nDovoljno sna i odmora može biti od koristi za proizvodnju trombocita. I fizička aktivnost u vidu vežbi ili sporta može pomoći.\nVitamin K ima značajnu ulogu za zgrušavanje odnosno koagulaciju krvi. Po koagulaciji je i dobio naziv K. Zato ga zovu koagulacijski, antihemoralgični vitamin i faktor dugovečnosti. Vitamin K se najviše nalazi u povrću i još nekim biljkama. Dobri izvori K vitamina su: karfiol, kelj, kupus, prokelj, zelje, spanać, kopriva, borove iglice, listovi kestena, zeleno lisnato povrće, paradajz, grašak, soja, šargarepa, krompir, morske alge i riblje ulje.\nObjavljeno 26. maja 2015. 26. maja 2015. Autor administratorKategorije SavetiOznake Koagulacija krvi, Krvne pločice, Manjak trombocita, Niski trombociti, Trombociti, Trombocitopenija, Vitamin K, Zgrušavanje krvi\nPrethodno Prethodni članak: Konjska mast zelena crvena crna\nSledeće Sledeći članak: Peruanska zlatna maka u prahu cena iskustva prodaja


APOS razočaran reakcijom nadležnog ministarstva | APOS Potrošački Reporter\nPrethodnih dana ste bili svedoci prozivki i negativnih saopštenja usmerenih protiv APOS-a a sve zbog izlaska u javnost sa rezultatima istraživanja o štetnim supstancama u pojedinim proizvodima za decu, do kojih se došlo zajedno sa ostalim organizacijama potrošača iz Evropske unije. Najoštrije osuđujemo neodgovorno ponašanje i neadekvatnu reakciju Ministarstva za trgovinu, turizam i telekomunikacije, koji su, ne sačekavši da im dostavimo detaljne podatke i dokaze, izašli u javnost sa osudom APOS-a.\n#Jedina pitanja od nadležnih do 20.02\n#Kakvu su reakciju zaslužili potrošači\n#Senzacionalizam i zamene teza\n#Metodologija i visoki standardi\n#Ostajemo pri zahtevima\nMinistarstvo trgovine, turizma i telekomunikacija je u svom saopštenju od 20. februara 2015. godine objavilo da “sva oprema za bebe, prema podacima Sanitarne inspekcije, na tržištu je kontrolisana i bezbedna ”, i da su stoga APOS-ovi “rezultati istraživanja potpuno nerelevantni”.\nPostalo je jasno da bi APOS - objavljivanjem imena proizvođača , koji imaju nivoe jedinjenja na granicama štetnosti prema rezultatima međunarodnog istraživanja – u Srbiji bio izložen javnoj hajci od strane ne samo državnih organa, već i tužbama prozvanih proizvođača. Naglašavamo da smo reakcijom nadležnih državnih organa prvenstveno razočarani, jer je istovremeno kada se Sektor za zaštitu potrošača nadležnog ministarstva obratio APOS-u sa pitanjima u vezi sa objavljenim rezultatima - bez čekanja na odgovore - medijima promptno upućeno saopštenje u kojem je APOS, bez argumenata, optužen za širenje panike. Napominjemo, nadležno ministarstvo je to učinilo pre sagledavanja činjenica, analize rezultata i provere referenci nosioca istraživanja.\nTakođe, smatramo neobjašnjivim da se nadležni organi Republike Srbije i pojedine organizacije u omalovažavanju rezultata istraživanja služe argumentom da su “sporni proizvodi sa tržišta EU” čime se, po svemu sudeći, može zaključiti da Srbija ima kvalitetnije propise i kontrolu tržišta od Evropske Unije!\nPitanja koja je APOS-u 20.02.2015. godine uputio Sektor za zaštitu potrošača glase:\n"1. Da li je analizu vršila nacionalna referentna laboratorija?\n2. Da li je vršenje analize rađeno u saradnji sa Ministarstvom zdravlja ili je sa rezultatima iste navedeno Ministarstvo bilo upoznato?\n3. Da li su testirani proizvodi bili kupljeni ili proizvedeni na teritoriji Republike Srbije?\n4. Kada je rađeno ovo istraživanje?\n5. Koji proizvodi, odnosno koje robne marke su proizvodi koji su bili testirani?\nZahvaljujemo na saradnji.”\nZar je kriv glasnik i niko više?\nSmatramo da je Ministarstvo trgovine, turizma i telekomunikacija trebalo da se javnosti, umesto ovakvim saopštenjem, obrati egzaktnim podacima koji sadrže nivoe konkretnih štetnih jedinjenja u proizvodima za decu sa našeg tržišta. U opštem interesu bilo bi da isti nadležni organi iniciraju sa predstavnicima stručne javnosti i civilnog društva sagledavanje mogućnosti da se i ti “minimalni nivoi”, što pre, zakonskim regulativama smanje na nulte vrednosti.\nNažalost, metodičan pristup, kakav se očekuje od države u ovom slučaju je izostao, a sudeći po dosadašnjim reakcijama – opet ćemo kao društvo čekati mesece, a možda i godine dok se evropske direktive prepišu u domaće zakone i propise.\nMoramo još jednom da napomenemo, cilj objavljivanja rezultata ovog testiranja nije unošenje panike - već hitno usvajanje standarda i propisa koji će otkloniti toksine iz okruženja dece. Isti rezultati objavljeni su u 13 zemalja članica EU i kompletni izveštaji sa imenima proizvođača i proizvodima dostupni su zainteresovanim državnim institucijama u direktnoj komunikaciji.\nSenzacionalizam i zamene teza\nSenzacionalizam po svaku cenu. Svaku analizu u Srbiji, bilo da je reč o hrani, bilo o drugim proizvodima, pojedini tabloidi iskoriste za senzacionalističko izveštavanje. To dovodi do toga da organizacije požele da nikad ne objavljuju nezavisna istraživanja. Takav pristup nije dobar prvenstveno za potrošače jer se stvara nepotrebna panika. Drugi opet nisu zadovoljni jer smatraju da nismo bili jasni i konkretni. - izjava predsenika UO APOS Zorana Andrejića za Politiku\nPosebno zabrinjava reakcija jedne organizacije potrošača koja je, po svom običaju, požurila da izigrava državni megafon. Podsećamo, sve evidentirane organizacije potrošača, imaju zakonsko pravo, ali i obavezu da sprovode nezavisna ispitivanja i uporedne analize kvaliteta roba i usluga i javno objavljuju dobijene rezultate” (član 131,"Sl. glasnik RS", br. 62/2014). A što se tiče njihovih javnih lekcija o tome kako se sprovode testiranja, podsećamo da je APOS je u januaru 2015. godine postao član Međunarodne organizacija potrošača za istraživanje i testiranje (ICRT). Za to su bile potrebne godine pregovaranja, dokazi o neutralnosti, etički kodeks, kapaciteti, transparentno finansiranje iz više donacija (jer jedan izvor ne dokazuje nezavisnost), informisanje bez reklama i slično.\nSa druge strane APOS ne smatra da kopiranje vesti iz dnevne štampe i širenje atraktivnog sadržaja potrošačima na društvenim mrežama imaju ikakve koristi i veze sa zaštitom prava potrošača.\nKako se sprovodi testiranje po međuarodnim standardima?\nUzorci za testiranje, uvek se kupuju tajno u prodavnicama (ili koriste usluge metodom „tajnog kupca“ ) kao što inače rade potrošači u svakodnevnom životu.\nČesto se kupljeni uzorci se šifriraju kako laboratorije ne bi znale čiji proizvod analiziraju.\nLaboratorije koje vrše testiranje biraju se na tenderu i ostaju tajna da se na njih ne bi vršili pritisci.\nOdabrane laboratorije moraju potpisati izjavu o neutralnosti, kojom potvrđuju da nisu u sukobu interesa i prihvataju obavezu da ostanu u tajnosti.\nAnaliza laboratorijskih izveštaja dobija se od strane stručnjaka.\nOdgovornost za informacije snose organizacije potrošača.\nOstajemo pri zahtevima\nNezavisne organizacije zastupaju potrošače nezavisno od biznisa i nadležnih i na osnovu temeljnih istraživanja alarmiraju nadležne da poprave ili donose propise. Udruženi zahtev 13 evropskih organizacija da se minimalni dozvoljeni nivoi štetnih jedinjenja svedu na nulu će se naći pred nadležnima EU kroz nekoliko meseci.\nNamera APOS-a je da u ovom slučaju Republika Srbija ne ignoriše i ne kasni sa praćenjem regulativa u ovoj oblasti. Naša je dužnost, kao organizacije potrošača, da uvek idemo korak ispred standarda. Da bi standardi sutra bili bolji.\nPrimera je bezbroj – nivo aflatoksina u mleku, nivo akrilamida u pečenim i prženim proizvodima, nivo imazalila u agrumima i slično. Sve je to moralo da se postigne “alarmom” koji u početku uvek rezultira velikim brojem pretnji i pritisaka putem sredstava komunikacije i društvenih mreža.\nIpak, ovo je jedini način da sačuvamo integritet koji negujemo više od decenije. U ovom konkretnom slučaju, odlučni smo da istrajemo u stavu kada su u pitanju proizvodi za decu.\nJedine prihvatljive “granične” vrednosti štetnih jedinjenja su – NULA!


Leto nam diktira određeni stil odevanja, lagane tkanine smelih boja i priliku da se osmelimo i malo poigramo sa oblinama. Tada moramo biti vrlo pažljive kod odabira donjeg veša kako bi izbegle neprijatnosti i izgledale pristojno. ANITA Comfort u ovom delu svoga programa nudi različite vrste pojaseva, grudnjaka, kombinezona, bermuda i korseta. S obzirom da su izrađeni od visokokvalitetnih tkanina koje nose oznaku Eko Tex 100, ekološkog standarda, pružaju vam udobnost i sigurnost čitavog dana. Ove tkanine nazivaju još i „prijateljima kože” jer imaju antialergijska i antikancerogena svojstva. Savršenstvo krojeva koje ima tradiciju dugu 130 godina i ovakav odabir tkanina uspeva da oblikuje Vaše telo i postigne efekat kože bez ijednog nabora. Pri tome vam pruža potpunu slobodu pokreta. Ovo je vrlo važan detalj kome bi svaka žena trebalo da posveti pažnju.\nOsećaj sigurnosti je uvek prisutan, spadanje bretela, uvrtanje ivica, usecanja i skliznuća pojaseva su nedopustiva. Ono što je isto tako vrlo važno, nema vlage i neprijatnih mirisa.\n1784 - BERMUDE – namenjene su ženama sa problemom proširenih vena i spojenih butina. One vam pružaju komfor tokom čitavog dana, nema osećaja težine i napetosti u nogama niti neprijatnih promena na koži kod tarenja kože. Ovo se postiže kombinacijom laganih i prozračnih mikrovlakana i mikrofibera. Nema ocrtavanja na gornjim delovima garderobe, a vaša silueta je nežna i glatka. Tkanina od koje su izrađene ne prima statički elektricitet pa se ne lepi za odeću.\n1785 – STEZNIK Je takođe izrađen od visokotehnoloških tkanina koje vam obezbeđuju potpunu slobodu pokreta i maksimalnu dnevnu udobnost. Zahvaljujući njemu vaše telo dobija jednu sjajnu siluetu bez ijednog nabora. Pojas ispod grudi predstavlja zonu komfora jer se zahvaljujući njemu osećamo sigurno i ne može se dogoditi pomeranje ili skliznuće pojasa. Meki mikrofiber obuhvata struk i predeo oko butina i ne dopušta usecanja. Elastična silikonska traka ne dopušta klizanje.\n5640 - GRUDNJAK ovo je multifunkcionalni model koji pruža mogućnost skidanja, ukrštanja bretela na više načina. Ima već preoblokovane korpe sa dodatnim pojačanjima sa strane koja obezbeđuju dodatno grudi. Savršeno prijanja na grudi, oivičen sa unutrašnje strane silikonskom trakom i ne dopušta odvajanje sa površine grudi. Radi se od dubine korpi B – G u boji kože, crnoj i beloj.\n3688 – KOMBINEZON je jedan izuzetan komad ženskog veša! Izuzetnu udobnost donosi vam kvalitet tkanine....maksimalna pokretljivost tela, savršena nežna i blistava silueta, nema neprijatnih mirisa i vlage. Grudi su smeštene u korpe, bez pomeranja uz podršku žice. Podsećam vas da žica u Anitinom programu nema nikla, troslojno je presvučena i ne može da vas povredi.\nDa vas jos jednom podsetim, sve ove modele mozete nositi na visokim temperaturama, da, one su i preporučene zbog svih ovih karakteristika o kojima sam vam govorila. Sačuvajte zdravlje, izgledajte pristojno i osećajte se sigurno. Sve ovo vam pruža ANITA since 1886.\nOlga Kolarić 01-Jun-2018 Poseta (2639)


Uprava FIS-a: Ovo su teški trenuci, ali poslovanje nije dovedeno u pitanje | Visokoin.com\n“Ovu priliku koristimo i da javno zahvalimo medicinskom osoblju UKC Sarajevo na stručnom umijeću, pristupu i velikim naporima koje su proteklih dana ulagali. Zahvaljujemo se na podršci medijima i posebno, svim dobrim ljudima širom zemlje i svijeta, koji su stalno i nesebično uz nas”, navodi se u saopštenju.\n“Brojne medijske spekulacije i nagađanja koja ni u kom slučaju ne odgovaraju činjenicama, dodatno otežavaju i ovako komplicirano emotivno stanje porodice Gudelj, naročito djece. Oni to ničim nisu zaslužili. Tim prije, što je brak supružnika Gudelj, sporazumno razveden početkom ove godine, regulirao sva pravna, finansijska i ostala pitanja o imovini koju su godinama naporno i zajedno stjecali. Prema tom sporazumu Pero i Snežana su zakonski ravnopravni suvlasnici Poduzeća FIS d.o.o. kojim u njihovo ime upravlja stabilan menadžment. Poslovanje niti u jednom trenutku nije dovedeno u pitanje, a sigurni smo da će tako biti i u budućnosti. Iskreno se nadamo da ćete uvažiti naše sugestije, dati prijeko potrebnu podršku porodici Gudelj i da ćemo svi zajedno svjedočiti njihovoj velikoj životnoj pobjedi”, dodaje se u saopštenju.


Веровали или не: У ТУРСКОЈ ЖИВИ 9 МИЛИОНА СРБА! | Јадовно 1941. – КУЛТУРА СЈЕЋАЊА\nDatum objave: ponedeljak, 28 maja, 2012\nMit o Čikagu kao najvećem „srpskom” gradu posle Beograda opstao je samo zahvaljujući činjenici da je decenijama bilo politički nekorektno reći da ta titula zapravo pripada Istanbulu. Jer, na obalama Bosfora živi čak tri miliona ljudi poreklom sa ovih prostora, koje smo vekovima pežorativno nazivali „poturicama”\n– Verujte, čak i čvršće od mnogih od nas koji još stojimo na njoj! Apsolutno su svesni svog porekla, sa neverovatnim ponosom to ističu, smatrajući sebe počastvovanim zbog toga što su im koreni u Srbiji! Pazite, nekima od njih su preci još pre 300, pa i 400 godina naselili te prostore, ali oni i dan-danas govore srpski i svako od njih zna koje je prezime porodica nosila i koja je krsna slava kuće bila… – napominje Dragan Milosavljević, predsednik Udruženja srpsko-turskog prijateljstva koje se zove, a kako bi drugačije, nego: „Inat”!\n– Ako vam je frapantna brojka od tri miliona u Istanbulu, šta reći na podatak da je to tek trećina od ukupnog broja koliko ih je u Turskoj?! Govorimo o devet miliona duša, a to nije moja pretpostavka, već podatak, nešto o čemu se ovde ćuti. Govorimo o „armiji” u najmanju ruku velikih prijatelja Srbije, koji bi i te kako mogli da nam pomognu. Što je najvažnije – to i žele. Međutim… E, to „međutim” je upravo ono što nas je kroz istoriju skupo koštalo!\nNaime, prema njegovim rečima, za ovdašnje vlasti ti ljudi nikada nisu bili smatrani srpskim iseljenicima zbog „dogme da su Srbi samo oni pravoslavne vere”.\n– Zato što je to i dalje tabu tema i jeretičko pitanje, danas i imamo naciju Bošnjaka. Možda bi i karta Hrvatske danas bila drastično drugačija da je dozvoljeno izjasniti se kao Srbin katolik?! – konstatuje naš „inadžija” poslužujući nas kafom, ratlukom i naravno pepeljarom, u zemunskoj „centrali meraka”.\n– Obilazeći svojevremeno jednu od najvećih istanbulskih opština Bajram paša i razgovarajući sa ljudima koji u njoj žive, a 90 odsto od 350.000 koliko ih ima je našeg porekla, prišao mi je čovek da mi ponosno kaže da su se njegovi nekada davno prezivali Karadžić i da zna koju su slavu slavili, da sa generacije na generaciju prenose srpski jezik i da mu nikada neće biti jasno zbog čega ne može da bude ono što smo pomenuli – Srbin musliman?! Razgovarao sam sa ljudima koji potenciraju da su iz: „Aski Srbistana”, što u prevodu znači: Stare Srbije. Pitam ih znaju li odakle su tačno poreklom, a oni uglas: „Skoplje” – nastavlja da nas šokira naš sagovornik.\nAko je sve tako kao što „efendi” Dragan veli, nije li reč o…\n– Korpusu potencijalnih lobista, jakih privrednika spremnih da ulažu, uopšte ljudi koji su više nego voljni da na svaki način pomognu državi u kojoj su im koreni. A, 95 odsto naših Istanbulaca su u najmanju ruku dobrostojeće zanatlije i uspešni privrednici, čija preduzeća zapošljavaju i po nekoliko stotina ljudi. Koliko su tamo cenjeni govori i podatak da se deo Istanbula, omiljeno izletište, zove „Beogradska šuma”. Jedna od svega četiri kapije na nekadašnjem bedemu oko grada nosi ime „Beogradska”, ali… A šta ćemo sa činjenicom da je čak 13 velikih vezira bilo sa naših prostora?! .. – nastavlja naš efendija, pa za kraj poručuje:\n– Evo, da ponovim, možda nekome ko treba da vodi računa i dopre do svesti: u Istanbulu živi tri miliona ljudi koji potenciraju svoje srpsko poreklo! U čitavoj Turskoj ih je gotovo devet miliona!!!”


Smeštaj Gornji Milanovac | Apartmani Gornji Milanovac, sobe, hoteli\nDONNA - Gornji Milanovac\nGornji Milanovac Srbija\nSmestajni kapaciteti hotela su 13 dvokrevetnih soba. Sve sobe poseduju: LCD TV sa kablovskom televizijom, internet visoke brzine, mini bar, klima uredjaj i zasebno kupatilo....\n>> Smeštaj u Gornji Milanovac, rezervacija odmah <<\nInformacije o mestu: Gornji Milanovac\nGornji Milanovac je gradsko naselje u opštini Gornji Milanovac u Moravičkom okrugu. Prema popisu iz 2002. bilo je 23982 stanovnika (prema popisu iz 1991. bilo je 22432 stanovnika).\nDo 1859. grad je nosio ime Despotovica, po reci koja protiče kroz grad. Gradu je po nalogu kneza Miloša Obrenovića promenjeno ime u Gornji Milanovac.\nKlima je kontinentalna, ali vrlo hladna; grad po broju stepen-dana stoji odmah iza Sjenice.Ovaj šumadijski kraj pun je istorijskih mesta: Takovo, Brdo mira, etno kuće na Rudniku i u Koštunićima, muzeji. Na brdu nasuprot grada, pored ibarske magistrale, nalazi se čuvena „Norveška kuća“ (ranije kuća jugoslovensko-norveškog, a sada srpsko-norveškog prijateljstva).\nKrajem avgusta se u gradu održava „Milanovački kotlić“, takmičenje u kuvanju riblje čorbe. Svakako kuriozitet, s obzirom da se u Despotovici ne može uloviti ni jedna riba teža od 100 grama..


Početna/Microsoft/Microsoft redizajnira Windows logotip, ali i stotinu drugih ikona\nProteklih godinu dana govori se o tome da proizvođač softvera planira remont ikona, a nove Office ikone tek su početak. Brojna redizajniranja deo su velikog napora za modernizaciju Microsofta u skladu s principom Fluent Design.\n“Sa najnovijim talasom redizajna ikona, suočili smo se sa dva velika kreativna izazova. Trebali smo da kreiramo inovacije i promene uz to da održimo prisnost prema potrošačima. Takođe smo morali da razvijemo fleksibilan i otvoren sistem dizajna kako bismo ostali dosledni Microsoftu”, pojasnio je Džon Fridman, korporativni potpredsednik dizajna i istraživanja u Microsoftu.\nNove Micorosoft ikone\nPostojeći Windows logo, koji se koristi u Windowsu 8 i 10, jednobojne je plave boje, dok je novi logo izrađen u više nijansi plave boje pri čemu je svaka četvrtina poznatog prozorčića obojena u drugu nijansu plave, prenosi klix.ba. Microsoft će izmeniti i druga područja Windowsa, uključujući i način na koji možete brzo pristupiti postavkama ili centru za obaveštenja. Microsoft će nastaviti svoj rad na redizajnu ikona i u 2020. godini.\nPretraživač Microsoft Edge već ima novu ikonu, dok i sam Office ima moderniji logo. Još je mogo toga što se treba urediti, kažu iz Microsofta, a kompanija bi se mogla posvetiti i remontu mobilnog dizajna.\nVest preuzeta sa Tehnopolisa\nMIcrosoft Windows ikone


Rogatica Home Page - ZEPA mezarje - Otvaramo drugi krug donacija\nZEPA mezarje - Otvaramo drugi krug donacija\nKategorija: Rogatica Objavljeno: Nedjelja, 03 Oktobar 2021 15:06 Autor Mujo Omanovic Klikova: 408\nMi danas zvanicno otvaramo drugi krug donacija pa ko zeli da ucestvuje u ovom hajru bujrum. Ovaj put sve uplate ce se vrsiti u Zepi pa ko zeli iz vani da donira miramo naci nacin dostave bicemo u kontaktu. Ja za moju Zepu mogu raditi sedmicu u USA i hocu za ovaj projekat doniram od moje porodice prvih 7 metara 1000 KM osmi metar uzima moj jaran iz Krusev dola Salmedin Spiodic Socijalac a vi ostali se redajte do nas kolko ko moze i zeli prema vasim mogucnostima .\nPostovani donatori nasih projekata ograde mezarja u Zepi duzni smo i obavezni davas informisemo o utrosku ostatka vasih donacija od prvog projekta.\nDanas smo dogovorili radove na drugom projektu dva djela gornjeg (starog )mezarja 220 metara panel ograde sa potpornim zidovima 110 metara visina zida 1 metar i ostalo 110 metara cokla tako da ce nas kostati po metru duznom do 130 km kao i dosada.\nPored ove panel ograde plan je da se sve unutrasnjost mezarja ocisti sto je jako zaraslo kao sto vidite da se za pozadinu ograde istih mezarja prenese ograda od turbeta do sehidskog obiljezja a da se od nove ograde do sehidskog obiljezja postavi isto panel ograda i da se ocisti od skole suma i sredjivanje raskrsnice izmedju mezarja.\nPoslovi cese raditi u tri faze.\n1-Faza kopanje temelja i betoniranje zidova i cokle i ona ce poceti za dvije sedmice kada majstori budu slobodni i plan je da se ona zavrsi za 10 dana i za ovu fazu zasad garantujemo da ce biti zavrsena jer imamo sredstva za nju a ostale faze zavisi od nas sviju hocemo li nastaviti.\n2 - Faza ce biti ciscenje kojeg ima jako puno i morace se rucno raditi jer masine nemogu ulaziti.\n3 - Faza zavrsna postavljanje svih ograda.\nZnaci ostalo nam je od prvog projekta 10 300.00 KM i to nam otprilike moze biti za ciscenje prenos ograde i zagradjivanje od male vode i podikuke, postavljanje panel ograde od turbeta do sehidskog obiljezja u duzini oko 130 metara i ako sta ostane dase ocisti od skole siprazje i kamenje to mora sa bagerom.\nNama postovani donatori i Zepljaci ostaje da prikupimo sredstva za komplet ogradu od 220 metara x 130 km =26 000.00 KM ja mislim da mozemo i hocemo plan je da se sve zavrsi do kraja novembra al to sve zavisi od nas kojom brzinom skupimo sredstva tako ce se i radovi odvijati.\nMi danas zvanicno otvaramo drugi krug donacija pa ko zeli da ucestvuje u ovom hajru bujrum. Ovaj put sve uplate ce se vrsiti u Zepi pa ko zeli iz vani da donira miramo naci nacin dostave bicemo u kontaktu.\nJa za moju Zepu mogu raditi sedmicu u USA i hocu za ovaj projekat doniram od moje porodice prvih 7 metara 1000 KM osmi metar uzima moj jaran iz Krusev dola Salmedin Spiodic Socijalac a vi ostali se redajte do nas kolko ko moze i zeli prema vasim mogucnostima .\nSvim ucesnicima oba projekta zelim dobro zdravlje i danam Allah ukabuli nasa dobra djela


Kalendar 14/08/2011 Srbija Sport\nPočetna Strana Kalendar / Arhiva 14/08/2011\nConga se izvinjavao zbog predaje, Novak ga tešio (video)\nFrancuski teniser Žo Vilfred Conga izvinio se publici i Novaku Đokoviću zbog toga što je zbog povrede ruke morao da preda meč polufinala Mastersa u Montrealu.\nMančester pobedio na startu Premijer lige, Vidić povređen\nFudbaleri Mančester Junajteda trijumfovali su na startu Premijer lige i to na gostovanju Vest Bromvič Albionu rezultatom 1:2. Ipak, slavlje engleskog šampiona pomućeno je povredama Vidića, Ferdinanda i Rafaela koji su pre vremena morali da završe meč u Birmigemu.\nZvezda izgubila od Spartaka u Subotici (video)\nFudbaleri Spartaka pobedili su u Subotici ekipu Crvene zvezde rezultatom 2:0 u meču prvog kola Superlige Srbije.\nNovak u finalu Rodžers kupa, posle predaje Conge\nSrpski teniser Novak Đoković plasirao se u finale Rodžers kupa u Montrealu, pošto mu je Francuz Žo Vilfred Conda predao meč pri rezultatu 6:4, 3:0 za najboljeg igrača sveta.\n"Marakana" je pakao za goste\nStadion Crvene zvezde drugi je najgori stadion za gostujuće ekipe na svetu, tvrdi američki sajt bleacherreport.com.\nSamo po bod za Liverpul i Arsenal\nU prvim duelima na startu Premijer lige ekipa Liverpula je ostala bez pobede protiv Sanderlenda 1:1, Arsenal je odigrao bez golova sa Njukaslom, Blekburn je izgubio kao domaćin od Vulvsa 1:2, dok je katastrofalan poraz pretrpeo novajlija u najboljoj ligi Kvin Park Rendžers i to na svom terenu od Boltona 0:4.\nDortmund poražen, Bajern se izvukao\nFudbaleri Šalkea nadigrali su na svom terenu Keln sa ubedljivih 5:1, Dortmunt je poražen na gostovanju Hofenhajmu sa 1:0, dok je Bajern u poslednjem minutu izvukao pobedu protiv Volfsburga 0:1, u prvim utakmicama 2. kola Bundes lige.\nKaradžić: Pomoć klubovima od 25 miliona evra!\nStart domaćeg fudbalskog šampionata bila je prilika da od predsednika Fudbalskog saveza Srbije Tomislava Karadžića čujemo očekivanja pred novu fudbalsku sezonu, kao i planove za poboljšanje našeg fudbala u celini.\nFiš zaustavio Tipsarevića u polufinalu Rodžers kupa\nSrpski teniser Janko Tipsarević nije uspeo da se plasira u finale Mastersa u Montrealu, pošto je za manje od 80 minuta izgubio od Amerikanca Mardija Fiša rezultatom 2:0, po setovima 6:3, 6:4.\nDuda: Potrebne su nam jače utakmice!\nSelektor košarkaška Srbije Dušan Ivković istakao je posle ubedljive pobede nad Turskom u Izmiru, da su njegovoj ekipi potrebne jake utakmice i protivnici, kako bi se što bolje pripremili za predstojeće EP u Litvaniji.\nUbedljiva pobeda Partizana na startu šampionata (video)\nFudbaleri Partizana pobedili su Novi Pazar sa 5:0 u meču prvog kola Jelen Superlige. OFK Beograd je kao domaćin na Karaburmi izgubio od Hajduka rezultatom 3:2, Smederevo je pobedio BSK sa 2:1, dok su Jagodina i Sloboda Sevojno odigrali nerešeno 1:1, kao i Vojvodina sa Radničkim.\nKošarkaši Srbije deklasirali Tursku\nKošarkaška reprezentacija Srbije deklasirala je Tursku u poslednjem kolu turnira u Izmiru rezultatom 83:58.\nPižon zove Klea da pomogne!\nStrategu "orlova" Vladimiru Petroviću Pižonu preti otkaz u slučaju neuspeha u Belfastu 2. septembra, zbog čega je on odlučio da za tu utakmicu pozove Brazilca sa srpskim pasošem koji redovno trese mreže u Kini!\nČović predsednik Zvezde, stiže Pešić!\nDoskorašnji prvi čovek FMP-a Nebojša Čović izabran je u petak na Skupštini za predsednika novog kluba koji će se zvati Crvena zvezda Beograd, dok je predsednik Skupštine Živorad Anđelković.


Tribina „Umetnost i autizam“\nU Kulturnom centru, u petak, 19. februara u 18 časova, na Tribini mladih biće održano predavanje pod nazivom „Umetnost i autizam“.\nNa tribini će govoriti: direktor Kulturnog centra Novog Sada Bojan Panaotović, dr Marta Molnar, Zoran Čalija – umetnik, Biljana Jotić – istoričarka umetnosti, Mirjana Radovanović – predsednica skupštine udruženja „Prizma autizma“, Miloš Nenadović – umetnik i Igor Despotović – glumac i sportista.\n„Autizam je razvojni poremećaj komunikacije i socijalne interakcije koji se javlja u ranom detinjstvu i traje do kraja života. Češće se javlja kod osoba muškog pola. Osobe sa autizmom imaju problem u učenju, počev od ranog usvajanja osnovnih navika pa do sticanja apstraktnih znanja i socijalnih veština. Smetnje su najviše izražene u domenu komunikacije, u razumevanju i prihvatanju pravila i zahteva koje socijalne situacije postavljaju i usklađivanju sopstvenog ponašanja tim situacijama.“\nOvo bi bila školska definicija autizma ali ono što je cilj ove tribine jeste da se autizam razume i prihvati u svakodnevnom životu. Autistične osobe neophodno je uključiti u svakodnevni život. Na mnogim primerima se može videti da kada se radi sa autističnom decom ona neretko postižu ne prosečne nego odlične rezultate na raznim poljima, kao što su gluma, sport, muzika. Ljudima je neophodno skrenuti pažnju na njihovu posebnost. Neki od njih su i Miloš Nenadović, mladi umetnik koji iza sebe ima već nekoliko samostalnih i grupnih izložbi i Igor Despotović, glumac i sportista koji je igrao predstave u Pozorištu na Terazijama i učestvovao je na Olimpijskim igrama.\nDa li okolina autizam shvata kao bolest ili kao stanje, koliko ljudi znaju o ovome i koliko su spremni da nauče, koliko je značajna rana intervencija i rano otkrivanje dijagnoze kao i pomoć roditeljima u tim trenucima, da li inkluzija rešava sve probleme, samo su neka od pitanja na koje će prisutni moći da dobiju odgovore.


KORONA U MAČVANSKOM OKRUGU: Za 5 dana zabeleženo 650 novozaraženih\nMiljana Vranic\t 04.09.2021. 16:07h\nPoslednjeg dana avgusta Zavod za javno zdravlje u Šapcu obavestio je loznički Gradski štab za vanredne situacije da se epidemijska situacija u Mačvanskom okrugu pogoršava, broj novoobolelih iz dana u dan raste, a povećava se i broj pregleda u ambulantama i broj hospitalizovanih.\nPrvi septembarski dani to i te kako potvrđuju jer je u okrugu u poslednjih pet dana potvrđeno 650 pozitivnih uzoraka na kovid - 19, 229 više nego cele prošle sedmice. Tokom jučerašnjeg (3.9) bilo je još 170 pozitivnih, u Šapcu 81, Loznici 38, Bogatiću 21, Koceljevi 11, Vladimircima osam, Krupnju šest, Ljuboviji tri i Malom Zvorniku dva.\nNastavljeno je i povećanje broja obolelih, sada ih je za 120 više i trenutno u okrugu od kovida boluje 1.141 osoba. Šabac je premašio 500, ima ih 503, sledi Loznica sa 298, a trocifren je i Bogatić sa 134 dok ostale lokalne samouprave nemaju više od 55 obolelih koliko je u Koceljevi.\nVladimirci imaju 53 obolelela građanina, Krupanj 48, Ljubovija 30, a najbolje se drži Mali Zvornik gde od korone boluje dvadeset osoba. Očigledno da virus ne gubi snagu, ali i pored ovakvih brojki utisak je da su građani opušteniji nego što bi trebalo da budu, ne poštuju se mere, pa čak ni nošenje zaštitnih maski u zatvorenom prostoru. U Loznici su tolerantne postale čak i neke trgovine u koje nije ranije bilo moguće zakoračiti bez propisno nošene maske na licu.\nLOZNIČANI POMAŽU MALOM SUGRAĐANINU: Organizovali humanitarni bazar za Relju (FOTO)\nDAN ZA RODITELJSTVO U NOVOM SADU: Savetovalište Bebiron besplatno za trudnice\nALBANSKI MEDIJI JAVLJAJU: 4 trudnice preminule na Kosovu od posledica kovida za nekoliko dana